Najib tak pernah kata ‘okey’ pada KPGM untuk tandatangan penyata tunai 1MDB 2013: Saksi

KUALA LUMPUR, 18 Ramadan 1443H, Rabu – Mahkamah Tinggi hari ini diberitahu bahawa Datuk Seri Najib Razak tidak berkata “okey” kepada KPMG Malaysia untuk menandatangani penyata kewangan 1Malaysia Development Berhad (1MDB) 2013 selepas pertemuan firma audit itu dengan 1MDB diadakan di kediaman bekas perdana menteri di Langgak Duta pada 15 Disember 2013.

Bekas Ketua Pegawai Kewangan (CFO) 1MDB Azmi Tahir, 48, yang bersetuju dengan soalan yang dikemukakan oleh peguam Najib, Wan Aizuddin Wan Mohammed juga berkata perkataan ‘okey’ tidak pernah disebut oleh Najib.

Azmi menjelaskan bahawa mesyuarat itu diadakan atas permintaan KPMG kerana firma audit itu bertegas untuk bertemu Najib kerana tidak berpuas hati dengan maklumat dan dokumentasi yang disediakan oleh pengurusan 1MDB bagi tujuan mengaudit pelaburan dana kekayaan Malaysia berjumlah US$2.3 bilion di luar negara.

Saksi itu berkata, bahawa beliau menerima panggilan telefon daripada rakan kongsi KPMG Ahmad Nasri Abdul Wahab dan ketika itulah permintaan tersebut dibuat, selepas juruaudit tidak berpuas hati dengan maklumat yang diberikan syarikat itu, setakat ini.

Saksi pendakwaan ke-12 itu berkata demikian ketika pemeriksaan balas oleh Wan Aizuddin dalam perbicaraan Najib berhubung penyelewengan RM2.3 bilion daripada dana 1MDB.

Wan Aizuddin: Apakah reaksi anda apabila mendengar permintaan KPMG?

Azmi: Saya terkejut. Saya tanya kenapa mereka nak berjumpa dengan perdana menteri? Mereka berkata mereka mahu mendengar daripada pemegang saham bahawa semuanya okey. Mereka berkata jika Najib berkata okey, maka mereka akan menandatangani (pada penyata kewangan 1MDB).

Wan Aizuddin: Anda berkata mereka (KPMG) kata, ‘Jika PM kata okey, mereka akan tandatangan’. Jadi, anda akan bersetuju bahawa selepas pertemuan dengan Najib, dia tidak pernah berkata, “okey anda boleh tandatangan”? Azmi menjawab: “Kata-kata itu bukan dari dia”.

Azmi juga berkata dia telah menyampaikan mesej itu (permintaan KPMG) kepada ahli perniagaan dalam buruan Low Taek Jho atau Jho Low semasa perbualannya dengan Ahmad Nasri.

Azmi: Jho Low berkata, kenapa, kenapa jumpa PM? Jadi saya cakap, mereka (KPMG) berkata jika mereka jumpa dan puas hati serta PM mengetahui dan ia okey, maka mereka akan tandatangan. Saya telah diberi tekanan oleh Jho Low, ‘Semestinya, mereka akan tandatangan”.

Peguam itu kemudiannya mempersoalkan mengapa Jho Low adalah orang pertama yang dihubungi Azmi berhubung permintaan KPMG untuk bertemu Najib, dan saksi itu berkata tiada seorang pun daripada mereka berurusan secara langsung dengan PMO (Pejabat Perdana Menteri) dan dalam hal ini, mereka percaya dia (Jho Low) adalah wakil (PM).

Ketika ditanya mengapa saksi memilih Jho Low berbanding Datuk Azlin Alias sebagai Setiausaha Sulit utama Najib ketika itu, saksi itu berkata walaupun dia berurusan dengan Azlin, namun Jho Low memainkan peranan utama kerana dia (Jho Low) mengendalikan urusan audit dan 1MDB.

Mahkamah juga mendengar hujah bahawa, walaupun selepas pertemuan pada 15 Disember itu, tiada laporan akhir audit dikeluarkan oleh KPMG.

Menjawab soalan lain, saksi berkata Najib tidak menelefon dan meminta beliau untuk menggantikan KPMG dengan Deloitte.

Dilaporkan bahawa selepas pertemuan dengan Najib, KPMG digugurkan sebagai juruaudit 1MDB dan digantikan oleh firma audit Deloitte untuk mengaudit penyata kewangan 2013 dana itu.

Sebelum ini, bekas Ketua Pegawai Eksekutif 1MDB Mohd Hazem Abd Rahman memberi keterangan bahawa KPMG disingkirkan sebagai juruaudit 1MDB berikutan tekanan daripada Najib.

Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung esok. – Bernama


Malaysia perlu siap siaga! Kehadiran 16 pesawat China ‘luar biasa’

Oleh Athirah Huda Zalhe

BANGI, 21 Syawal 1442H, Rabu – Malaysia perlu meningkatkan kadar kesiapsiagaan dan kewaspadaan dalam aspek keselamatan, khususnya di Laut China Selatan.

Ini kerana, jumlah 16 buah pesawat Tentera Udara Republik Rakyat China (PLAAF) yang dikesan menghampiri ruang udara nasional kelmarin, sebagai suatu yang ‘luar biasa’ berbanding kes sama sebelum ini.

Meskipun pun ada maklumat sah mengenai motif sebenar penerbangan itu, Ketua Pegawai Eksekutif IRIS Institute (IRIS), Syed Ahmad Israa’ Syed Ibrahim berkata, peningkatan aktiviti ketenteraan dari China sememangnya berlaku secara konsisten sehingga kini, sama ada di udara atau perairan.

“Sebenarnya, lintasan dan pencerobohan ruang udara negara tanpa pemakluman ini turut dilakukan oleh pesawat carrier tentera Amerika Syarikat (AS) juga, tetapi tidak mendapat liputan media dan tak dilaporkan.

“Namun, dari sudut kekerapan, China memang lebih banyak menceroboh ruang udara tanpa kebenaran,” katanya kepada Ismaweb.net, hari ini.

Sehubungan itu, beliau menggesa pertahanan negara memberi tumpuan dalam aspek penguasaan risikan dan maklumat berasaskan teknologi terkini.

“Ini akan membolehkan kita membina pertahanan dan menjamin keselamatan wilayah kedaulatan kita meskipun kita memiliki aset ketenteraan yang tidak sebesar yang dimiliki oleh kuasa seperti China dan AS,” katanya.

Sebelum ini, Tentera Udara Diraja Malaysia (TUDM) mengesan penerbangan mencurigakan sebanyak 16 buah pesawat PLAAF memasuki ruang udara Zon Maritim Malaysia (ZMM), Kota Kinabalu FIR dan menghampiri ruang udara nasional pada jam 11.53 pagi Isnin.

Pesawat-pesawat terbabit telah dikesan terbang secara formasi taktikal in-trail pada jarak 60 batu nautika di antara satu sama lain.

Semalam, Kedutaan Besar China di Malaysia mendakwa tindakan 16 pesawat tentera republik itu sebagai latihan penerbangan biasa, dan PLAAF tidak langsung menyasarkan mana-mana negara.


30 maut nahas kereta api di Pakistan

KARACHI, 20 Muharam 1445H, Isnin – Sebuah kereta api penumpang tergelincir di selatan Pakistan pada Ahad, membunuh sekurang-kurangnya 30 orang dan mencederakan lebih 90 penumpang, lapor AP.

Kira-kira 10 gerabak kereta api penumpang yang menuju ke Rawalpindi tergelincir dan sebahagiannya terbalik berhampiran daerah Nawabshah di wilayah selatan Sindh, kira-kira 275 km (170 batu) dari bandar terbesar di negara itu Karachi.

Televisyen tempatan menunjukkan pasukan penyelamat mengeluarkan wanita, kanak-kanak dan penumpang warga emas dari gerabak yang rosak dan terbalik.

Sebahagian daripada mangsa yang cedera terbaring di atas tanah sambil menangis meminta tolong sementara penduduk tempatan memberikan air dan makanan.

Foto AP menunjukkan gerabak kereta api tergelincir berselerak melintasi atau berhampiran landasan.

Pegawai kanan polis Abid Baloch berkata, operasi menyelamat telah selesai dan mangsa yang cedera dibawa ke hospital.

Kemalangan pada sistem kereta api Pakistan yang reput adalah perkara biasa dan kerajaan selama bertahun-tahun berusaha mendapatkan dana untuk menaik taraf rangkaian kereta api sebagai sebahagian daripada Inisiatif Belt and Road China untuk projek infrastruktur.

Nahas kereta api besar di Sindh pada 2021 mengorbankan 56 orang dan mencederakan lebih 100. – Agensi


‘Mak cik gelang pink‘ dipenjara sehari, denda RM8,000

IPOH, 24 Zulhijjah 1441H, Jumaat – Wanita warga emas yang sebelum ini tular sebagai ‘makcik gelang pink’, hari ini dijatuhi hukuman penjara sehari dan denda RM8,000 oleh Mahkamah Majistret di sini atas kesalahan tidak mematuhi perintah pengawasan dan pemerhatian ketika dikenakan perintah kuarantin, awal bulan lepas.

Majistret Nabihah Mohd Noor menjatuhkan hukuman terhadap Nur Emah Mohamad Hashim, 72, selepas dia mengaku bersalah terhadap pertuduhan melakukan kesalahan itu di sebuah restoran, di Lengkok Meru Permai 1, Halaman Meru Permai, kira-kira 8 pagi, 6 Julai lepas.

Mahkamah turut memerintahkan wanita yang hadir memakai jubah hitam itu menjalani hukuman penjara enam bulan jika gagal membayar denda itu.

Dia dituduh tidak mematuhi perintah pengawasan dan pemerhatian di bawah Subseksyen 15(1) Akta Pencegahan dan Pengawalan Penyakit Berjangkit 1988 yang diarahkan Pegawai Diberi Kuasa Syarifudin Abu Bakar di Lapangan Terbang Antarabangsa Kuala Lumpur (KLIA), Selangor, pada pukul 5.30 petang, 4 Julai lepas.

Tertuduh didakwa mengikut Sub Seksyen 22(b) Akta Pencegahan dan Pengawalan Berjangkit 1987 dan boleh dihukum di bawah Sub Seksyen 24(a) akta yang sama, yang membawa hukuman penjara maksimum dua tahun atau denda atau kedua-duanya, jika sabit kesalahan.

Pendakwaan dikendalikan Ketua Pegawai Kesihatan Persekitaran Jabatan Kesihatan Negeri (JKN) Perak Ahmad Fakurazi Abu Bakar manakala tertuduh tidak diwakili peguam.

Terdahulu, Ahmad Fakurazi memohon mahkamah memberikan hukuman yang setimpal kepada tertuduh dengan mengambil kira kesalahan yang dilakukannya.

Nur Emah yang merupakan ibu tunggal dalam rayuannya dengan nada sebak sambil mengalirkan air mata memohon hukuman ringan kerana itu merupakan kesalahan pertamanya selain mempunyai masalah kesihatan.

Mengikut fakta kes, pada 21 Julai lepas, JKN Perak menerima aduan mengenai tular satu gambar seorang wanita memakai gelang perintah pengawasan di rumah tidak berada di alamat yang diperintahkan dan didapati keluar makan di restoren Hanaz Cafe, di Meru Raya.

Susulan itu, siasatan telah dijalankan oleh Pegawai Diberi Kuasa dari Pejabat Kesihatan Daerah Kinta dan mendapati wanita itu merupakan orang kena perintah pengawasan dan pemerintahan mengikut Seksyen 15, Akta Pencegahan dan Pengawalan Penyakit Berjangkit 1988, bermula 4 hingga 18 Julai lepas.

Tertuduh telah berada di restoran itu pada 6 Julai lepas walaupun diperintahkan menjalani kuarantin di rumah selepas pulang dari United Kingdom pada 4 Julai lepas, bagi membendung penularan COVID-19. – Bernama


Jumlah penerima BSH ditingkatkan kepada 15,000 veteran

ALOR GAJAH, 11 Syaaban 1444H, Sabtu – Jumlah penerima Bantuan Sara Hidup (BSH) veteran Angkatan Tentera Malaysia (ATM) ditingkatkan kepada 15,000 orang tahun ini daripada hanya 9,000 orang sebelum ini, dengan peruntukan berjumlah RM54 juta.

Timbalan Menteri Pertahanan, Adly Zahari berkata, walaupun tiada kenaikan bantuan bulanan, kementeriannya memutuskan menambah bilangan penerima bagi memastikan mereka yang layak dapat menikmati manfaat terbabit.

“Sekarang kita (Kementerian Pertahanan) bayar RM300 sebulan. Jadi untuk setahun, sekitar RM3,600 dan bagi yang tidak dapat pencen, bantuan RM300 (sebulan) ini dapat meringankan beban mereka.

“Paling utama kita akan sentiasa melihat kepada kumpulan sasar dan berusaha meningkatkan lebih banyak bantuan merangkumi pendidikan, kesihatan dan kebajikan anggota veteran,” katanya pada sidang media selepas menghadiri Jelajah Program Peduli Veteran (PPV) membabitkan enam keluarga di sini hari.

Beliau berkata, keutamaan kementeriannya tidak terhad kepada anggota malah terhadap anak-anak dan balu anggota yang berpencen serta tidak berpencen.

Adly yang juga Ahli Parlimen Alor Gajah berkata, di bawah Jabatan Hal Ehwal Veteran (JHEV) ATM, sebanyak 40 rumah dibina secara percuma kepada anggota veteran yang daif di seluruh negara.

“Bagi pendidikan anak-anak anggota veteran di universiti, kita juga sememangnya bagi bantuan RM1,500 sebagai permulaan pengajian peringkat Ijazah.

“Begitu juga aspek kebajikan, kesihatan, pendidikan serta keperluan anggota iaitu kita ada beri bantuan dari segi susu, makanan dan lampin pakai buang yang merupakan inisiatif dalam menjaga kebajikan veteran yang mengalami masalah kesihatan,” katanya. – Bernama


Protes antikerajaan Netanyahu lanjut hingga minggu ke-10

TEL AVIV, 20 Syaaban 1444H, Isnin – Suasana di Israel semakin tegang apabila puluhan ribu rakyatnya berhimpun di jalanan membantah dasar sayap kanan Perdana Menteri, Benjamin Netanyahu dan rancangannya menyekat kuasa badan kehakiman.

Rakyat Israel mengadakan tunjuk perasaan setiap Sabtu bagi menentang peraturan kehakiman kerajaan ekstrem yang dipimpin Netanyahu.

Ribuan penunjuk perasaan berhimpun di jalanan untuk kali ke-10 berturut-turut pada Sabtu lalu, yang diadakan serentak di puluhan bandar, termasuk Tel Aviv, Haifa, Baitulmaqdis Barat, Beersheba dan Netanya.

Wakil NGO berbeza membuat ucapan pro-demokrasi di pentas yang didirikan di Kaplan Tel Aviv berhampiran kompleks kerajaan.

Penunjuk perasaan juga melaungkan slogan menentang Netanyahu, Menteri Keselamatan Negara, Itamar Ben-Gvir dan Menteri Kewangan, Bezalel Smotrich.

Demontrasi di bandar Beersheba turut dihadiri bekas Perdana Menteri Israel, Yair Lapid dan ketua pembangkang, Yesh Atid.

Rancangan pembaharuan terhadap sistem kehakiman itu dicadangkan menterinya, Yariv Levin, dan jika digubal, akan menjadi perubahan paling radikal pernah ada dalam sistem pemerintahan Israel.

Perubahan itu akan mengehadkan kuasa Mahkamah Agung Keadilan, memberi kerajaan kuasa untuk memilih hakim dan menamatkan pelantikan penasihat undang-undang ke kementerian oleh peguam negara.

Netanyahu yang kini berdepan tuduhan rasuah mendakwa kononnya rancangan itu akan menguatkan amalan demokrasi.-  Agensi


Musa Aman dijangka adakan sidang media tengah hari ini

KOTA KINABALU, 9 Zulhijjah 1441H, Khamis – Bekas Ketua Menteri Sabah Tan Sri Musa Aman dijadual mengadakan sidang media di kediamannya di Luyang, di sini, tengah hari ini.

Bagaimanapun, jemputan sidang media yang diedarkan kepada pengamal media melalui aplikasi WhatsApp, tidak menyatakan tujuan sidang media pada jam 12 tengah hari itu, namun berkemungkinan berkaitan perkembangan politik semasa di Sabah.

Semalam, Musa dalam sidang media di kediamannya, mendakwa telah memperoleh majoriti mudah hasil kerjasama pelbagai parti untuk membentuk kerajaan baharu.

Pagi tadi, Ketua Menteri Sabah Datuk Seri Mohd Shafie Apdal menemui Yang Dipertua Negeri Sabah Tun Juhar Mahiruddin di Istana Negeri di sini dan kenderaan yang membawa ketua menteri itu dilihat memasuki perkarangan istana pada jam 8.25 pagi.

Ketika ini, Mohd Shafie sedang mengadakan perjumpaan tertutup dengan Ahli Dewan Undangan Negeri (ADUN) dan Anggota Parlimen blok kerajaan di Pusat Pentadbiran Negeri Sabah di sini dan akan disusuli dengan sidang media kemudian. -Bernama


Jangan leka! Jenayah makin meningkat disebabkan najis dadah

BANGI, 28 Rabiulakhir 1442H, Isnin – Tatkala negara dilanda pandemik COVID-19, jangan sesekali lupa gejala penyalahgunaan dadah yang terus berleluasa dalam masyarakat.

Ini kerana, isu berkenaan banyak menjurus kepada peningkatan kes jenayah dan wajar untuk kita jadikan iktibar.

Justeru, pemimpin, agensi kerajaan, alim ulama, NGO Islam, aktivis masyarakat digesa bergabung tenaga dan kepakaran menangani gejala ini dengan lebih Islamik, holistik dan berintegriti.

Naib Pengerusi Pertubuhan-Pertubuhan Pembela Islam (PEMBELA), Ustaz Masrizi Sat mengingatkan bahawa masih tiada vaksin yang boleh menyekat penularan musuh nombor satu negara ini.

“Jangan lupa kadar jenayah negara kita semakin hari semakin meningkat akibat najis dadah ini.

“Jangan lupa berapa ramai dah harta benda musnah dan nyawa terkorban kerana gejala dadah ini,” katanya dalam kenyataan hari ini.

Terdahulu, seorang bapa ditahan kerana disyaki menikam bayi perempuannya yang berusia setahun lapan bulan di sebuah flat di Puchong Permai.

Suspek yang berusia 27 tahun didapati positif dadah jenis Metamphetamine selepas ujian saringan air kencing dijalankan.

Pada 3 Ogos lalu, seorang penagih dadah ditahan polis selepas dipercayai membunuh ibunya bagi mendapatkan wang di kediaman mangsa di Projek Perumahan Rakyat (PPR) Sri Aman, Jinjang Utara.

Akibat pengaruh dadah juga, seorang lelaki tergamak mengugut untuk membunuh ibunya kerana gagal mendapatkan wang untuk membeli dadah.

Kejadian berlaku di rumah mereka di Kampung Jubai, Labu Besar, di Kulim.

Lelaki berusia 23 tahun itu dikatakan bertindak demikian selepas ibunya yang berusia 57 tahun tidak memberi wang yang diminta menyebabkan suspek mengamuk dan turut merosakkan barangan dalam rumah berkenaan.


Palestin vaksin penduduk esok

RAMALLAH, 6 Syaaban 1442H, Sabtu –  Kementerian Kesihatan Palestin hari ini mengumumkan, program vaksinasi COVID-19 secara besar-besaran akan dilaksanakan terhadap penduduk di Tebing Barat dan Semenanjung Gaza bermula pagi esok.

Kementerian itu berkata, kumpulan pertama vaksin, di mana 38,000 daripada Pfizer dan 24,000 daripada AstraZeneca tiba di Palestin pada Khamis lalu.

Katanya, lebih banyak vaksin dijangka tiba pada hari-hari berikutnya.

Program vaksinasi akan dimulai dengan kakitangan perubatan di hospital awam dan swasta, diikuti warga emas berusia lebih daripada 75 tahun dan individu yang mempunyai penyakit kronik termasuk ginjal dan barah.

Proses vaksinasi akan dilakukan di jabatan kementerian kesihatan di bandar.

Warga Palestin telah menunggu kedatangan vaksin berikutan khuatir dengn peningkatan jumlah kes dan kematian dalam beberapa minggu terakhir, hasil pengesanan varian Inggeris dan Afrika Selatan.

Setakat ini, lebih daripada 100,000 orang telah mendaftarkan diri untuk program vaksinasi dalam tempoh 24 jam sejak ketibaannya diumumkan.

Organisasi hak asasi manusia dan masyarakat antarabangsa telah mengecam negara Israel kerana tidak memberi lima juta penduduk Palestin jumlah vaksin yang secukupnya di wilayah jajahannya

Israel mula vaksinasi penduduknya pada bulan Disember dan hampir dua pertiga penduduk haram Yahudi telah menerima vaksin. – Agensi


COVID-19: Sepanyol, Portugal kesan kes pertama varian di India

OVIEDO, 17 Ramadan 1442H, Khamis – Varian baharu COVID-19 yang melumpuhkan India kini dikesan di Andalusia, di selatan Sepanyol, kata Menteri Kesihatan wilayah, Jesus Aguirer pada Rabu.

Enam kes varian juga dikesan di negara jiran Portugal minggu ini.

Menteri Kesihatan Portugal, Marta Temido berkata, dipercayai ada tanda jelas berlaku penularan dalam kalangan masyarakat memandangkan mereka yang dijangkiti tidak pernah melakukan perjalanan ke negara Asia Selatan.

Sepanyol sedang menyiasat satu lagi kes jangkitan disyaki di Valencia, membabitkan seorang wanita yang dipercayai adik perempuannya ada melakukan perjalanan ke India, baru-baru ini.

Pada Selasa, Pertubuhan Kesihatan Sedunia (WHO) memaklumkan varian itu dikesan sekurang-kurangnya di 17 negara.

Pegawai WHO masih mengkaji corak varian itu, namun model awal menunjukkan ia mungkin lebih cepat merebak.

Sebilangan besar jangkitan COVID-19 di Sepanyol dan Portugal disebabkan oleh varian United Kingdom (UK), yang merebak dengan cepat di Semenanjung Iberia.

Bagaimanapun, Portugal kini mempunyai kadar jangkitan terendah di Kesatuan Eropah (EU), yang kini melaporkan kurang daripada 70 jangkitan per 100,000 orang dalam dua minggu terakhir. – Agensi


3,585 kes baharu hari ini

PUTRAJAYA, 13 Jamadilakhir 1442H, Selasa – Jumlah kes baharu, hari ini dilaporkan sebanyak 3,585, menjadikan jumlah kumulatif kes positif COVID-19 sebanyak 190,434.

Ketua Pengarah Kesihatan, Tan Sri Dr Noor Hisham Abdullah berkata, daripada jumlah tersebut, tiga kes import mendapat jangkitan dari luar negara manakala sebanyak 3,582 kes adalah penularan tempatan.

Katanya, kes aktif dengan kebolehjangkitan COVID-19 pula merekodkan sebanyak 40,574 kes.

“Sebanyak 280 kes positif sedang dirawat di Unit Rawatan Rapi dengan 111 kes memerlukan bantuan pernafasan.

“Manakala 11 lagi kes kematian baharu dicatat dan jumlah kes kematian COVID-19 di Malaysia kini mencecah 700 kes,” katanya

Beliau berkata demikian dalam perkongsian di laman Facebooknya, hari ini.

Bagi kes sembuh pula, Dr Noor Hisham berkata, sebanyak 4,076 dilaporkan pulih hari ini menjadikan jumlah kumulatif kes sembuh sepenuhnya daripada COVID-19 sebanyak 149,160.


MPN terus berperanan sebagai badan penasihat kerajaan

PAGOH, 24 Zulkaedah 1443H, Jumaat – Majlis Pemulihan Negara (MPN) akan terus berperanan sebagai badan penasihat kepada kerajaan terutama ketika negara berdepan isu membabitkan kesejahteraan dan keselesaan rakyat.

Pengerusinya, Tan Sri Muhyiddin Yassin berkata, pihaknya akan sentiasa memberi pandangan dan buah fikiran, namun ia terserah kepada kerajaan sama ada untuk menerima cadangan tersebut atau sebaliknya.

Bekas Perdana Menteri itu berkata, baru-baru ini, pihak MPN ada berbincang bersama tokoh dan pakar ekonomi berkenaan isu inflasi dan kenaikan harga makanan global serta jaminan keselamatan makanan untuk jangka masa pendek dan panjang.

“Susulan itu, MPN mencadangkan kepada kerajaan agar mempunyai strategi jangka pendek untuk mengeluarkan hasil bahan asas seperti makanan, ternakan dan lain-lain dengan menggunakan cara yang tersusun.

“Begitu juga dengan jangka panjang, semua perlu bersedia, kita sudah memberi idea,” katanya kepada pemberita selepas menghadiri majlis meraikan bakal haji dan penyerahan lembu korban Parlimen Pagoh di sini hari ini.

Beliau berkata demikian ketika diminta mengulas mengenai keluhan rakyat berhubung isu kenaikan harga barangan sejak kebelakangan ini.

Dalam pada itu, Muhyiddin menyambut baik bantuan tunai tambahan di bawah Bantuan Keluarga Malaysia (BKM) iaitu RM100 untuk isi rumah dan RM50 bagi golongan bujang yang diumumkan kerajaan pada Rabu lepas.

Sementara itu, mengulas mengenai jawatan Menteri Perusahaan Perladangan dan Komoditi Datuk Zuraida Kamaruddin, Muhyiddin berkata, perkara itu diserahkan kepada Perdana Menteri Datuk Seri Ismail Sabri Yaakob untuk membuat keputusan.

Pada 26 Mei lepas, Zuraida mengumumkan keluar Bersatu untuk menyertai Parti Bangsa Malaysia (PBM) dan menyatakan kesediaan melepaskan jawatan sebagai Menteri jika diarah berbuat demikian oleh Perdana Menteri. –  Bernama


Anggota PGA maut ditembak: KPN

KUALA LUMPUR,  8 Rabiulakhir 1442H, Selasa – Seorang anggota Pasukan Gerakan Am (PGA) yang bertugas di sempadan Malaysia-Thailand maut dipercayai ditembak, awal pagi tadi.

Tanpa mendedahkan butiran lanjut kejadian itu, Ketua Polis Negara Tan Sri Abdul Hamid Bador ketika dihubungi pemberita mengesahkan kejadian berkenaan.

“Ya, saya sahkan kejadian (anggota PGA maut ditembak) dan saya sedang dalam perjalanan ke sana (Perlis) untuk meninjau keadaan anggota PGA terlibat,” katanya ringkas kepada Bernama.

Dalam pada itu, media difahamkan satu sidang media akan diadakan polis Perlis berhubung kejadian berkenaan – Bernama


Agong ada kuasa Perlembagaan tolak tarikh PRU15

KUALA LUMPUR, 5 Zulkaedah 1443H, Ahad – Datuk Seri Ismail Sabri Yaakob menegaskan, adalah bercanggah dengan Perlembagaan jika beliau yang menetapkan tarikh Pilihan Raya Umum Ke-15 (PRU15) kerana kuasa penentu terletak pada Yang di-Pertuan Agong.

Perdana Menteri berkata, beliau hanya boleh menasihatkan Seri Paduka Baginda bila PRU15 akan diadakan sebaik sahaja diberi mandat oleh Kabinet.

Ismail Sabri juga berkata, Seri Paduka Baginda boleh menolak cadangannya jika tidak bersetuju dengannya.

“Mengikut Perlembagaan Persekutuan, Yang di-Pertuan Agong boleh menolak atau bersetuju.

“Saya tidak boleh nyatakan tarikh kerana itu bermakna saya akan mengambil alih tugas Yang di-Pertuan Agong,” katanya seperti dilapor akhbar tempatan.

Mengulas lanjut, beliau berkata, Perdana Menteri sebelum ini, termasuk Tun Dr Mahathir Mohamad, tidak pernah menetapkan tarikh pilihan raya umum.

Ismail Sabri bagaimanapun berkata, isu itu akan dibincangkan bersama lima pemimpin tertinggi UMNO, biro politik dan majlis tertinggi UMNO dalam mesyuarat Majlis Tertinggi Barisan Nasional.

“Kemudian saya juga akan membincangkannya dalam Kabinet,” katanya.

Setiausaha Agung DAP, Anthony Loke sebelum ini berkata di Facebook bahawa Perdana Menteri perlu konsisten dan tegas dalam keputusannya berkaitan tarikh pilihan raya.

Sebagai tindak balas, perdana menteri berkata: “DAP mungkin mempunyai sikap tidak menghormati Yang di-Pertuan Agong tetapi saya menghormatinya.”


DUN Selangor mula bersidang 23 Ogos

SHAH ALAM, 28 Zulkaedah 1442H, Jumaat – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah telah memberi perkenan pembukaan sidang Dewan Undangan Negeri (DUN) Selangor yang mula bersidang pada 23 Ogos hingga 6 September depan.

Menteri Besar, Datuk Seri Amirudin Shari dalam kenyataan hari ini memaklumkan pembukaan sidang DUN tersebut diberi perkenan Seri Paduka melalui warkah yang diutuskan Al-Sultan Abdullah bertarikh 6 Julai (Selasa).

Amirudin berkata, Sultan Selangor Sultan Sharafuddin Idris Shah juga telah memberi perkenan baginda bagi tujuan Mesyuarat Pertama Penggal Keempat Dewan Undangan Negeri Selangor Ke-14 Tahun 2021.

“Sultan Selangor telah berkenan untuk berangkat dan mencemar duli bagi merasmikan Istiadat Pembukaan Dewan Negeri Selangor Darul Ehsan pada Isnin, 23 Ogos depan.

“Kerajaan negeri Selangor menjunjung kasih di atas perkenan Seri Paduka dan Sultan Selangor yang sentiasa prihatin terhadap kebebasan amalan demokrasi di negeri ini,” katanya.

Amirudin berkata, selepas istiadat pembukaan, DUN kemudian akan mula bersidang selama lapan hari, iaitu 24 hingga 27 Ogos; 30 Ogos, 1 September hingga 3 September serta 6 Sept depan.

Katanya lagi, sidang dewan kali ini adalah mengikut format sidang biasa yang mempunyai sesi soal jawab dan perbahasan dan bukan sekadar sidang khas.

“Sidang DUN kali ini akan dijalankan dengan kawalan tatacara pengendalian piawai dan memfokuskan kepada segala usaha kerajaan negeri menangani penularan wabak COVID-19, serta mendapatkan maklum balas dan cadangan Ahli Dewan Negeri Selangor sesuai dengan peranan bidang legislatif sebagai sistem semak imbang kepada bidang eksekutif.

“Ini juga selaras dengan aspirasi rakyat agar setiap keputusan kerajaan negeri dibuat secara bertanggungjawab dan berhemah serta pada masa yang sama mempertingkatkan usaha mendepani wabak COVID-19 di Selangor,” katanya.- Bernama


Kecilkan Kabinet, henti pelantikan senator menjadi menteri

PERDANA Menteri telah pun dilantik. Tahniah. Akan diikuti dengan pembentukan Kabinet. Tugas yang amat berat menanti, mengurus negara ketika pandemik dan krisis memuncak. Beberapa perkara perlu diambil kira.

Pertama, tidak perlu kepada kerajaan perpaduan, kerana ramai pakar dan profesional berada di dalam dan di luar parti. Menjemput pembangkang, terutama jawatan Timbalan Perdana Menteri (TPM), akan menjadikan keadaan huru-hara, terutama rahsia kerajaan yang tidak mustahil dibocorkan terutama menjelang Pilihan Raya Umum ke-15 (PRU15). Tidak mustahil pembangkang turut berperanan menjatuhkan kerajaan dari dalam, berdasarkan kepada bukti-bukti sebelum ini. Kalau ketika di luar kerajaan pun sudah huru-hara, bagaimana apabila berada di dalam. Sukar dipercayai. Tengok sahaja gelagat mereka di Parlimen ketika rakyat susah.

Kedua, jika jawatan TPM menimbulkan masalah dek kerana perebutan daripada pelbagai parti termasuk daripada Sabah dan Sarawak, maka wujudkan semula jawatan Menteri Kanan. Lantik dari dalam kalangan parti komponen Perikatan Nasional (PN), UMNO, Bersatu, PAS, GPS atau GRS. Kekananan kementerian ini mestilah berkait rapat dalam tatacara menangani wabak COVID-19 dan memulihkan ekonomi serta kebajikan rakyat.

Ketiga, kecilkan Kabinet. Ia memang sukar untuk dilakukan kerana 114 ahli sedang menunggu untuk dilantik. Tidak logik langsung, negara sekecil Malaysia, mempunyai terlalu banyak kementerian dan menteri dan timbalan yang akan mengetuainya. Negara sebesar China dengan penduduk 1.4 bilion, dan negara-negara maju lain, menteri Kabinetnya sekitar 20-25 orang sahaja. Memang tidak dinafikan bahawa dengan mengecilkan, akan menimbulkan rasa tidak puas hati, maklumkan, wakil-wakil parti berlainan agak banyak, tetapi inilah tuntutan pengorbanan dalam ‘Kabinet perang’. Kebajikan rakyat jauh lebih penting daripada lain. Jika wakil rakyat tidak sanggu berkorban untuk rakyat dan negara, jangan jadi wakil rakyat. Hentikan pembaziran wang rakyat.

Keempat, hentikan pelantikan senator ke jawatan menteri dan timbalan, kerana ia tidak membawa manfaat kecuali, kementerian kritikal yang memerlukan kepakaran tertentu, terutama yang berkaitan pendidikan dan pengajian tinggi. Menteri agama tidak perlukan senator untuk menjadi menteri, kerana ramai lagi Ahli Parlimen berlatar belakangkan agama. Lagipun sudah tentu 114 Ahli Parlimen PN sedang menantikan-nantikan jawatan untuk mereka. Senator-senator yang ada sudah tentu akan menghalang mereka. Jika pelantikan senator terus dibuat, sudah tentu akan timbul rasa tidak puas hati dalam kalangan mereka. Mereka akan mempersoalkan apakah mereka layak untuk jawatan itu?

Kelima, pastikan menteri dan timbalan yang dilantik, ada watak pendamai dan qawiy al amin. Watak pendamai ini amat penting dalam situasi krisis politik hari ini. Lebih-lebih lagi mereka yang berwibawa, amanah dan bersih latar belakangnya daripada segala skandal dan rasuah.

Keenam, dalam menghadapi PRU15, memberikan jawatan kepada pembangkang dalam Kabinet, tidak akan menguntungkan dari segi strategi. Memang ia baik dan telah pun berlaku sebelum ini, juga di negara lain, tetapi belum sesuai untuk di Malaysia, kerana di dalam kalangan kita ramai si kitol dan mandeliar.

Akhirnya, banyak lagi yang mahu disebut, cukuplah setakat ini dahulu. Apapun rakyat sedang melihat kamu semua wahai Ahli Parlimen, pemimpin negaraku. Rakyat menuntut pengorbanan wakil rakyat ketika mereka sedang susah. Ingat! Rakyat melihat apa yang kamu buat, bukan yang kamu cakap. Cakap tak serupa bikin tidak ada erti, jika tidak diterjemahkan. Lakukan segera.

Prof Dr Mohd Ridhuan Tee Abdullah


Syor kompaun sekolah cetus kluster COVID-19 tak wajar

Oleh Fazleen Safina

BANGI, 11 Ramadan 1442H, Jumaat – Cadangan mengenakan kompaun terhadap sekolah yang mencetuskan kluster baharu COVID-19 adalah tidak wajar, kerana akan menghilangkan fokus kepada pengajaran dan pemudahcaraan (PdPc).

Presiden Ikatan Guru-Guru Muslim Malaysia (iGuru), Ustaz Mohd Azizee Hasan tidak menolak kemungkinan tindakan kompaun itu akan turut membebankan pihak sekolah, khususnya warga guru dan murid sehingga membantutkan proses pengajaran dan pembelajaran (PDP).

Sekiranya semua langkah dan Prosedur Operasi Standard (SOP) telah diambil dengan penuh tanggungjawab, namun masih terdapat kes jangkitan, maka tidak wajar sekolah dihukum atau guru dipersalahkan.

“Ini kerana mereka adalah petugas barisan hadapan yang penting dalam pendidikan.

“Sekiranya ada sekolah yang culas dan abai kepada SOP serta sudah diberikan amaran, mungkin kompaun boleh dikenakan dengan alasan peringatan sudah dikeluarkan.

“Ia hanya boleh dikenakan sebagai langkah terakhir setelah tiada pilihan lain,” katanya ketika dihubungi Ismaweb.net hari ini.

Terdahulu, polis memaklumkan akan mengeluarkan kompaun terhadap sekolah yang mencetuskan kluster baharu COVID-19 jika berpunca daripada pengabaian SOP.

Ketua Polis Pahang, Datuk Seri Abd Jalil Hassan, berkata langkah itu untuk membendung penularan pandemik COVID-19 di semua sekolah di Pahang.

Bagaimanapun, katanya, kompaun yang dikeluarkan itu adalah tindakan terakhir selepas pelbagai langkah dilakukan tidak dapat dipatuhi pihak sekolah terbabit.

“Oleh itu, polis menasihati supaya semua pihak iaitu pasukan pemantau, penguat kuasa dan ibu bapa untuk memastikan sekolah bebas daripada kluster COVID-19.

“Kita tidak mahu Pahang termasuk antara negeri yang sekolah terpaksa ditutup akibat COVID-19 selain bimbang jika berlaku kluster baharu di sekolah,” katanya.

Mengulas mengenai perkara itu, Ustaz Mohd Azizee berkata, cadangan mengenakan kompaun itu perlu diperhalusi sebaik-baiknya serta mendapat maklum balas daripada Kementerian Pendidikan Malaysia (KPM).

Beliau berkata, perkara itu penting bagi mengelakkan daripada timbulnya sebarang isu-isu lain.

Katanya, langkah terbaik yang boleh dilakukan ketika ini adalah kerjasama daripada semua pihak bagi memastikan pematuhan yang tinggi kepada SOP yang ditetapkan oleh KPM, Kementerian Kesihatan Malaysia (KKM) dan Majlis Keselamatan Negara (MKN).

Tambahnya, langkah mengelakkan dan membendung jangkitan bukan sahaja terletak pada pihak pentadbir, malah individu yang mempunyai kaitan dengan sekolah seperti ibu bapa, Persatuan Ibu Bapa dan Guru (PIBG).

“Begitu juga guru-guru berperanan memastikan murid- murid patuh kepada SOP untuk mengelakkan penularan jangkitan dan sekolah berada dalam keadaan selamat.

“Termasuk juga ibu bapa perlu memberikan kerjasama yang baik kepada pihak sekolah dengan memaklumkan kepada pihak sekolah jika berlaku sebarang kes jangkitan COVID-19,” katanya.


Kementerian Pertahanan akan beri maklumat terkini projek LCS minggu depan

KUALA LUMPUR, 30 Safar 1444H, Selasa – Kementerian Pertahanan akan memberikan maklumat terkini mengenai projek pembinaan Kapal Tempur Pesisir (LCS) yang tertangguh minggu depan.

Menteri Pertahanan Kanan, Datuk Seri Hishammuddin Hussein berkata, pengerahan usaha itu telah dibuat sejak beberapa bulan lalu dan kemajuan telah dicapai.

“Kami telah memulihkan hubungan dengan pengeluar peralatan asal di Eropah dan juga vendor. Kami juga telah bercakap dengan bank mengenai keputusan Kabinet untuk meneruskan projek itu.

“Menjelang akhir tahun, jika kami telah memenuhi semua keperluan yang diperlukan, maka kami boleh meneruskan pembinaan kapal pertama kami.

“Banyak kemajuan telah dicapai dalam tempoh pengerahan. Dalam beberapa hari lagi kita akan mengeluarkan kenyataan mengenainya,” katanya seperti dilapor akhbar tempatan, hari ini.

Penemuan Jawatankuasa Kira-kira Wang Negara (PAC) mendedahkan terdapat percanggahan dan kelewatan dalam projek pembinaan LCS bernilai RM9 bilion sejak 2017.

Kontrak itu telah diberikan kepada Boustead Naval Shipyard Sdn Bhd melalui rundingan terus, dengan kerajaan membayar RM6.083 bilion, tetapi tiada satu LCS telah dihantar, setakat ini.

Menurut laporan yang didedahkan oleh jawatankuasa penyiasatan tadbir urus, perolehan dan kewangan, kos untuk menyiapkan enam LCS mungkin meningkat kepada RM11.145 bilion.


‘Siapa miskin tegar, kita tolong tak kira kaum’

SUNGAI PETANI, 27 Zulhijjah 1444H, Ahad – Perdana Menteri, Datuk Seri Anwar Ibrahim berkata, usaha kerajaan untuk menoktahkan kemiskinan tegar seperti yang ditetapkan tahun ini sama sekali tidak tertumpu kepada satu kaum sahaja, sebaliknya meliputi semua yang ada di negara ini.

Anwar sedar ada pihak yang mendakwa beliau melindungi kepentingan satu kaum sahaja, namun berkata, pendirian Kerajaan Perpaduan adalah jelas iaitu memastikan semua yang ada di negara ini mendapat hak masing-masing berpandukan Perlembagaan Persekutuan.

“Jangan tanya saya berapa peruntukan untuk kaum Melayu, kaum India, saya tidak peduli, ada sahaja jumlah, ada nama kita sahkan, kita tolong.

“Siapa yang miskin tegar, kita tolong. Kita tolong rakyat susah tak kira kaum,” katanya ketika berucap pada majlis ramah mesra bersama masyarakat India Kedah di sini malam tadi.

Turut hadir Timbalan Menteri Pembangunan Usahawan dan Koperasi Saraswathy Kandasami serta Ahli Parlimen Sungai Petani Dr Mohammed Taufiq Johari.

Perdana Menteri berkata, sejak dulu beliau perlu melawan kelompok perkauman sempit sesetengah pihak.

Anwar berkata, beliau sangat menghargai sokongan yang diberikan oleh masyarakat India selama ini dan meminta mereka memberikan sokongan kepada Kerajaan Perpaduan bagi memastikan segala pembangunan yang dirancang dapat direalisasi.

Katanya, beliau sendiri mahu melihat masyarakat India, khususnya yang tinggal di estet, keluar daripada kepompong kemiskinan.

“Saya nak pesan kepada masyarakat India di Kedah, buat keputusan yang baik, biar ada hubungan baik antara negeri dan Kerajaan Persekutuan, kita guna kuasa yang ada ini untuk bantu rakyat kita,” katanya.

Pada majlis itu, Anwar turut menyampaikan penghargaan kepada pelajar cemerlang Sijil Pelajaran Malaysia sekitar Sungai Petani dan menerima memorandum masyarakat India Kedah berhubung isu ekonomi, sosial serta pendidikan. – Bernama


Tesla tak beri impak ketara terhadap penggiat auto tempatan

KUALA LUMPUR, 3 Muharam 1445H, Jumaat – Kehadiran kenderaan utiliti sukan (SUV) elektrik sepenuhnya Tesla, Model Y yang dijangka mendapat sambutan baik di peringkat domestik, tidak akan mendatangkan impak atau ancaman ketara terhadap industri automotif tempatan dalam masa terdekat, kata Kenanga Research.

Cabang penyelidikan Kenanga Investment Bank Bhd itu berkata Model Y ditetapkan pada harga kompetitif iaitu RM199,000 hingga RM288,000 berbanding saingannya dalam segmen SUV kompak dengan kadar pembiayaan lebih rendah.

“(Ini memandangkan), lebih daripada 70 peratus kenderaan yang dijual di peringkat tempatan berharga kurang daripada RM100,000, termasuk 40 peratus di bawah RM50,000,” katanya dalam nota penyelidikannya.

Kenanga juga menyifatkan kenderaan elektrik itu jauh daripada kategori harga berpatutan serta berupaya menggantikan kehadiran kenderaan yang dipacu oleh enjin pembakaran secara dalaman (ICE).

“Dalam keadaan seperti kekurangan stesen pengecasan EV sehinggalah strategi holistik bagi membangunkan ekosistem EV yang mantap, apa yang pasti adalah kenderaan ICE masih lagi dominan,” katanya.

Menurutnya, Perodua yang menguasai hampir 50 peratus daripada jumlah keseluruhan industri tempatan (TIV), akan lebih menumpukan kereta hibrid (dijangka dilancarkan di bawah paras harga RM70,000) bagi membina kepakaran tempatan serta secara beransur-ansur mengalihkan kapasiti vendor ke arah menyetempatkan komponen utama EV seperti bateri, elemen ‘inverter’ atau penyongsang dan motor.

Pengeluar kenderaan itu juga telah menyatakan dalam usaha mengeluarkan EV pada harga berpatutan, wujud keperluan untuk membangunkan ekosistem bekalan alat ganti EV yang dikeluarkan di peringkat tempatan.

Kenanga berkata, Bermaz Auto pula telah menyatakan hasratnya untuk terus memantau perkembangan ekosistem EV secara teliti, seiring dengan komitmen dan bersaing dengan jenama EV lain menerusi pelancaran pelbagai model EV siap dipasang (CBU) baharu.

Ini termasuk Mazda MX-30, Kia EV6, Kia Niro EV dan Peugeot e-2008 yang merupakan model lebih baharu berbanding Model Y Tesla.

Selain itu, Kenanga juga menyifatkan kehadiran Tesla di Malaysia dijangka mewujudkan peluang pekerjaan berkemahiran dan bergaji lebih menarik dalam segmen bateri EV dan peningkatan penyertaan syarikat tempatan dalam ekosistem itu.

“Aspek itu akan secara strategiknya memanfaatkan ekosistem elektrik dan elektronik Malaysia bagi menjadikan Malaysia sebagai destinasi pelaburan pilihan untuk teknologi berkaitan mobiliti karbon rendah,” katanya.

Tesla telah mengumumkan pelan pembangunan komprehensif untuk pusat pengalaman, perkhidmatan dan sokongan selain infrastruktur berkaitan pengecasan di negara ini bagi menyuntik pengalaman pemilikan serba lancar selain membina rangkaian pengecas super EV.

Ini termasuk sekurang-kurangnya 50 pengecas super dalam tempoh tiga tahun daripada 10 pengecas sedia ada yang mana 30 peratus daripadanya boleh digunakan oleh jenama lain.

Kenanga yang mengekalkan unjuran TIV 2023 sebanyak 720,000 unit dan menyamai rekod yang dicapai tahun lepas, juga menyifatkan kehadiran sebuah kereta baharu masih kekal sebagai kemewahan yang mampu milik untuk kebanyakan rakyat Malaysia walaupun dalam senario inflasi tinggi dan ekonomi global yang perlahan.

Ia turut mengunjurkan peningkatan sebanyak 11 peratus daripada 650,000 unit yang dijangkakan oleh Persatuan Automotif Malaysia pada Januari lepas.

Menurutnya, sentimen optimis itu didorong oleh oleh kekukuhan keyakinan pengguna bersandarkan kepada kestabilan ekonomi, pasaran kerja yang lebih sihat, kemampuan kenderaan bermotor dalam keadaan harga kereta baharu yang stabil susulan penangguhan peraturan duti eksais baharu serta model baharu yang menarik. – Bernama


Kerajaan peruntuk RM1.9 bilion pembangunan Hal Ehwal Islam

KUALA LUMPUR, 27 Rabiulawal 1445H, Jumaat – Sebanyak RM1.9 bilion diperuntukkan bagi pengurusan dan pembangunan hal ehwal Islam dalam Belanjawan 2024 Malaysia MADANI, kata Perdana Menteri Datuk Seri Anwar Ibrahim.

Anwar yang juga Menteri Kewangan berkata ia termasuk pembinaan dua institusi pendidikan Islam iaitu Kompleks Sekolah Menengah Integrasi Sains Tahfiz, Bukit Jalil dan Sekolah Menengah Kebangsaan Agama Jempol di Negeri Sembilan dengan kos RM220 juta.

Beliau berkata sejumlah RM150 juta turut disediakan kepada Jabatan Kemajuan Islam Malaysia (JAKIM) untuk menyelenggara dan menaik taraf prasarana institusi pendidikan Islam antaranya sekolah agama rakyat, institusi pondok berdaftar dan sekolah tahfiz.

“Insya-Allah penganjuran majlis ilmu oleh tokoh dan ilmuan Islam di seluruh negara khususnya di Kompleks Seri Perdana akan diteruskan dan diperbanyak bagi meningkatkan kefahaman dan penghayatan ilmu agama kepada umat Islam,” katanya di Dewan Rakyat, hari ini.

Bagi menghargai jasa dan peranan besar lebih 70,000 guru takmir, guru KAFA, imam, bilal, siak, noja dan marbut di peringkat komuniti, Anwar berkata kerajaan bersetuju memberi sumbangan khas yang ditambah menjadi RM700 terus kepada mereka, dengan peruntukan lebih RM50 juta.

Selain itu, Kerajaan Perpaduan memutuskan untuk mengembalikan semula geran bantuan sebanyak RM20,000 kepada semua Sekolah Agama Rakyat yang berdaftar di bawah JAKIM.

“Sejak 2003, kerajaan ketika itu telah memberhentikan bantuan perkapita kepada Sekolah Agama Rakyat atas alasan pendekatan pengajaran Islam yang tidak berada di landasan yang betul.

“Justeru pemberian semula geran bantuan ini diharap dapat menyokong fungsi sekolah Agama Rakyat dalam melahirkan generasi baharu Islam yang seimbang ilmu duniawi dan ukhrawi mereka,” katanya. – Bernama


Wujudkan hospital sementara untuk pesakit COVID-19 kategori 3

BANGI, 23 Muharram 1443H, Rabu – Pesakit COVID-19 kategori 3 boleh diselamatkan sekiranya dikuarantin di hospital sementara, yang mana sekali gus membantu mengurangkan kadar kematian.

Melihat kes jangkitan yang masih tinggi, Tun Dr Mahathir Mohamad mencadangkan supaya hospital sementara diwujudkan bagi menampung keperluan pesakit COVID-19 kategori 3 untuk menjalani kuarantin dan mendapatkan rawatan.

Ini kerana, pesakit yang berada dalam kategori berkenaan sudah menunjukkan jangkitan paru-paru dan berisiko menjadi lebih teruk kerana tidak mendapat rawatan jika dikuarantin di rumah.

“Keluarga di rumah tidak dapat tolong kerana tidak boleh dekat dengan pesakit. Doktor tidak dapat dipanggil.

“Pesakit jadi lebih teruk. Oksigen tidak ada di rumah. Dan akhirnya pesakit meninggal dunia,” katanya dalam kenyataan di chedet.cc, hari ini.

Bekas Perdana Menteri itu percaya pesakit masih boleh diselamatkan jika dirawat di hospital sementara yang hanya dibekalkan dengan oksigen dan beberapa doktor serta jururawat.

“Pihak tentera boleh bina hospital ala field hospital. Dewan-dewan di hotel dan bangunan lain boleh dilengkap dengan katil, oksigen dan doktor serta jururawat.

“Apabila dikesan pesakit sudah jadi lebih serius, doktor dan jururawat boleh beri oksigen. Jika kurang respon, pesakit boleh dipindah ke hospital biasa,” katanya.

Pada masa sama, Dr Mahathir turut mencadangkan supaya lawatan oleh pasukan doktor dan jururawat dilakukan kepada pesakit kategori 1 dan 2 yang dikuarantin di rumah.

“Dengan itu jika ada pesakit yang serius mereka boleh dipindah ke hospital untuk pesakit kategori 3.

“Saya harap cadangan saya ini diterima oleh Kementerian Kesihatan. Saya percaya jumlah kes baru dapat dikurangkan dan juga jumlah kematian,” katanya.


PAS Sabah letakkan PH ‘lawan’ utama

BANGI, 1 Rabiulawal 1444H, Rabu – PAS Sabah menasihati supaya setiap parti mengenali lawan yang sebenar kerana pertembungan sesama sendiri hanya memberi keuntungan mudah kepada mereka.

Setiausaha PAS Sabah, Dr Aliakbar Gulasan berkata, PAS sehingga kini meletakkan lawan utama adalah Pakatan Harapan (PH).

Pemerintahan parti berkenaan selama 22 bulan menunjukkan pelbagai kegagalan dan seolah-olah tidak bijak menguruskan negara.

Justeru, pendirian Gabungan Rakyat Sabah (GRS) untuk terus memberikan sokongan kepada Barisan Nasional (BN) pada Pilihan Raya umum ke-15 disifatkan sebagai tindakan bijak dan matang.

“Dalam politik, kita perlu mengenali siapa lawan sebenar. Pertembungan sesama sendiri pasti akan memberi keuntungan mudah kepada parti lawan.

“Pendirian berkenaan juga diyakini menggerunkan pihak lawan berikutan gabungan parti politik dalam GRS dan BN telah menjadi semakin kuat dan kukuh,” katanya dalam kenyataan, hari ini.

Mengulas lanjut, Dr Aliakbar menjelaskan PAS akan terus konsisten dengan usaha ke arah perpaduan dan kesatuan demi memperjuangkan kebajikan rakyat dan kestabilan negara.

Pada masa sama Pengerusi GRS merangkap Ketua Menteri Sabah, Datuk Hajiji Noor, memberi jaminan untuk memberikan sokongan penuh kepada calon BN pada PRU-15.

Hajiji sebelum ini dilaporkan berkata, GRS dan BN telah berjanji untuk bekerjasama membangunkan Sabah dan membawa kemajuan kepada rakyat Sabah.


Terlalu padat, Hospital Tunisia tak mampu tampung mayat pendatang

TUNIS, 9 Syawal 1444H, Ahad – Sebuah hospital pusat di wilayah Sfax, timur Tunisia, sudah tidak mampu menampung mayat pendatang tanpa izin yang terbunuh dalam perjalanan untuk menyeberang ke pantai Itali.

Jurucakap rasmi Mahkamah Sfax, Fawzi Al-Masmoudi memaklumkan, jumlah mayat melebihi kapasiti hospital dengan dua ratus mayat, sedangkan kapasiti hospital Habib Bourguiba tidak boleh menampung sehingga 40 atau 50 mayat.

Minggu lalu, pihak berkuasa tempatan di wilayah itu mengebumikan tiga puluh mayat, ketika operasi berterusan hampir setiap hari bagi mengurangkan tekanan ke atas hospital.

Pihak berkuasa kesihatan dan perbandaran mengebumikan mayat di tanah perkuburan selepas mereka menjalankan analisis DNA dan melabelkannya dengan nombor kerana kebanyakan mayat terapung serta terdampar di pantai, sekali gus menyukarkan proses pengecaman identiti.

Forum Tunisia untuk Hak Ekonomi dan Sosial (FTDES), iaitu sebuah organisasi yang membuat susulan mengenai isu migrasi di Tunisia mengesahkan sekurang-kurangnya 220 mangsa, termasuk yang meninggal dunia dan hilang, sejak awal tahun sehingga 24 April.

Jurucakap FTDES, Ramadan Ben Omar berkata, pihak berkuasa tempatan berjanji memperuntukkan tanah perkuburan khusus untuk badan migran tahun lalu, namun masih belum selesai kerana pihaknya mencari tanah perkuburan untuk mayat migran dengan alasan mereka bukan Islam.

Sebelum ini, Pengawal Kebangsaan Tunisia mengumumkan bahawa pihaknya telah menyelamatkan serta memintas 14,406 orang dalam tempoh tiga bulan pertama tahun ini, termasuk 13,138 milik Afrika sub-Sahara, manakala selebihnya adalah rakyat Tunisia.

Tunisia, yang garis pantainya kurang daripada 150 kilometer dari pulau Lampedusa Itali, kerap merekodkan percubaan pendatang, yang kebanyakannya berasal dari negara Afrika sub-Sahara, untuk pergi secara haram ke pantai Itali.

Percubaan penghijrahan yang sering berakhir dengan kematian dan tragedi lemas, meningkat selepas ucapan Presiden Tunisia Kais Saied mengkritik sekeras-kerasnya fenomena penghijrahan secara haram ke negaranya. -Agensi


Puluhan penunjuk perasaan Palestin dibedil gas pemedih mata

QALQILIA, 4 Jamadilawal 1442H, Sabtu – Puluhan rakyat Palestin mengalami sesak nafas ketika tunjuk perasaan antipenempatan mingguan semalam, berikutan serangan rejim pengganas Israel.

Kejadian berkenaan berlaku di kampung Kufr Qaddoum di Tebing Barat diduduki.

Menurut sumber, serangan itu dilakukan ketika warga Palestin berkenaan melakukan tunjuk perasaan bagi memprotes penutupan jalan utama Israel, yang menghubungkan kampung Kufr Qaddoum dengan bandar Nablus sejak 2003.

Dalam serangan itu, rejim pengganas Israel melepaskan gas pemedih mata dan bom tangan ke arah penunjuk perasaan serta rumah berdekatan, mengakibatkan mereka sesak nafas akibat terhidu gas pemedih mata.

Pada masa sama, penunjuk perasaan berjaya menembak jatuh dron Israel yang melepaskan gas pemedih mata ke arah mereka.

“Sebelum tahun 2003, penduduk Kufr Qaddum akan menggunakan jalan yang lebih singkat ke timur untuk datang dan pergi ke kota dan desa berdekatan.

“Namun, ketika penempatan diperluas sehingga menyesakkan jalan, ia ditutup untuk penggunaan Palestin” kata Persatuan Hak Asasi Manusia Addameer.

Satu-satunya jalan alternatif terbabit kira-kira enam kali lebih jauh daripada laluan sebelumnya, mengganggu laluan penduduk kampung termasuk untuk ke universiti, tempat kerja serta aktiviti ekonomi mereka, kata Addameer.

Persatuan itu berkata, meskipun Jawatankuasa Penentangan Popular Kufr Qaddum membawa kes mereka ke Mahkamah Tinggi Israel pada tahun 2003, status undang-undang jalan itu tetap tidak berubah.

Setelah semua rayuan undang-undang gagal, penduduk kampung memutuskan untuk mengadakan demonstrasi mingguan pada bulan Julai 2011, langkah yang ditangani dengan penindasan kejam oleh rejim Zionis. – Agensi


Isu kompaun: Pemilik kedai makan perlu kemuka rakaman CCTV

KUCHING, 11 Syawal 1442H, Ahad – Pemilik sebuah kedai makan di Luak, Miri yang menjadi lokasi seorang peniaga gerai dan seorang pekerja dikenakan kompaun kerana melanggar prosedur operasi standard (SOP) COVID-19 Jumaat lepas diminta mengemukankan rakaman penuh kamera litar tertutup (CCTV) premis berkenaan.

Pesuruhjaya Polis Sarawak Datuk Aidi Ismail berkata, rakaman penuh CCTV itu diperlukan pihaknya bagi membantu siasatan susulan terdapat dakwaan bahawa pihak polis telah melakukan kesilapan semasa mengeluarkan kompaun berkenaan.

Menjelaskan insiden itu, Aidi berkata, tindakan yang diambil polis pada hari tersebut adalah berdasarkan maklumat orang awam mengenai premis terbabit yang menyediakan sarapan pagi kepada pelanggan.

Katanya, setibanya di premis terbabit, polis mendapati pekerja premis sedang menyediakan makanan kepada pelanggan untuk dihidangkan secara ‘dine-in’ namun kehadiran polis disedari pelanggan yang sempat melarikan diri.

“Polis mendapati keadaan kedai telah disusun untuk kemudahan pelanggan duduk menjamu selera manakala pekerja kedai kelihatan sedang mengemas meja makan selepas menyedari kehadiran polis.

“Justeru, dakwaan pihak tertentu bahawa tiada pelanggan (di kedai) adalah tidak benar kerana ia boleh disemak oleh CCTV di premis tersebut,” katanya dalam satu kenyataan di sini, hari ini.

Semalam, Senator Alan Ling Sie Kiong dilaporkan berkata, pihak polis telah menyalahgunakan kuasa apabila mengenakan kompaun yang tinggi kepada peniaga gerai dan pekerja tersebut.

Katanya, peniaga gerai itu telah dikenakan kompaun RM1,500 manakala pekerja kedai tersebut dikompaun RM5,000. -Bernama


MP UMNO diminta patuh tarik sokongan Muhyiddin sebagai PM: Tok Mat

BANGI, 20 Zulhijjah 1442H, Jumaat – Timbalan Presiden UMNO meminta semua Ahli Parlimen parti itu menjarakkan diri daripada terheret ke dalam krisis yang berlaku di antara kerajaan Perikatan Nasional (PN) dengan pihak Istana Negara ketika ini.

Justeru, Datuk Seri Mohamad Hasan menggesa semua Ahli Parlimen UMNO sama ada yang berjawatan di dalam atau luar kerajaan untuk akur serta patuh dengan pendirian rasmi parti yang dikeluarkan Presiden Datuk Seri Dr Ahmad Zahid Hamidi, semalam.

Semalam, Zahid meminta Ahli-Ahli Parlimen UMNO menzahirkan dan melaksanakan keputusan Majlis Kerja Tertinggi (MKT) pada 7 Julai lalu, untuk menarik sokongan ke atas Tan Sri Muhyiddin Yassin sebagai Perdana Menteri.

Ini susulan tindakan kerajaan Muhyiddin mengingkari titah Yang di-Pertuan Agong yang mahu semua Ordinan Darurat dibahaskan dan diungkaikan di Parlimen seiring Perkara 150(3) Perlembagaan Persekutuan.

Mohamad berkata, pendirian rasmi itu adalah keputusan kolektif parti yang selari dengan suara akar umbi di Perhimpunan Agung UMNO (PAU).

“Susulan pencerahan dari Istana Negara kelmarin, maka bertambah kukuh lagi kebenaran pendirian parti.

“Kerajaan telah jelas membelakangkan institusi di raja, melakukan tindakan tidak berperlembagaan dan tidak berlaku benar di Parlimen yang mulia,” katanya dalam kenyataan, hari ini.

Malah, beliau berkata, jawapan balas kerajaan menerusi Pejabat Perdana Menteri terhadap kenyataan Istana Negara pula menyulitkan lagi keadaan.

Katanya, kenyataan itu telah menjuruskan Malaysia ke suatu krisis Perlembagaan yang serius.

“Kerajaan jelas angkuh dan tiada kesusilaan terhadap Seri Paduka Baginda Yang di-Pertuan Agong,” katanya.

Atas dasar itu, beliau menggesa kebijaksanaan dan hikmah semua Ahli Parlimen UMNO untuk melakukan perkara yang tepat selari dengan pendirian parti.

“Tiada apa jua alasan dapat digunakan untuk mempertahankan kerajaan yang telah dilihat nyata ingkar, culas dan gagal dalam melaksanakan titah dan nasihat Yang di-Pertuan Agong dalam melaksanakan tanggungjawab memelihara, melindungi dan mempertahankan Perlembagaan negara.

“Kesetiaan kepada kerajaan PN, tidak boleh mengatasi kesetiaan kepada raja, negara dan parti,” katanya.


Jemaah haji dinasihat tak berniaga, promosi produk depan kaabah

PUTRAJAYA, 21 Zulkaedah 1443H, Selasa – Jemaah haji Malaysia dinasihatkan agar tidak menjalankan sebarang aktiviti perniagaan atau mempromosikan produk ketika berada di hadapan Kaabah, kata Menteri di Jabatan Perdana Menteri (Hal Ehwal Agama), Datuk Idris Ahmad.

Beliau berkata, setiap jemaah yang juga ‘tetamu Allah’ seharusnya memanfaatkan tempoh berada di Tanah Suci untuk menjalankan ibadah haji agar mendapat haji yang mabrur (diterima Allah).

“Sepatutnya fokus kepada ibadah haji lebih-lebih lagi depan Kaabah, tempat mustajab untuk berdoa. Sepatutnya perkara seperti ini (berniaga dan promosi) tidak patut berlaku.

“Perbuatan seperti ini kadang-kadang boleh mengganggu jemaah haji lain untuk beribadah,” katanya kepada pemberita selepas menyampaikan Anugerah Perkhidmatan Cemerlang (APC) 2021 kepada 148 kakitangan agensi di bawah Menteri di Jabatan Perdana Menteri (Hal Ehwal Agama) di sini hari ini.

Tular di media sosial baru-baru ini seorang jemaah haji mempromosikan produk jualannya di hadapan Kaabah menerusi sebuah video berdurasi 43 saat.

Dalam ucapannya pada majlis tersebut, Idris mahu penjawat awam di bawah seliaannya membudayakan tiga konsep iaitu budaya kerja cemerlang, mencapai matlamat hala tuju pentadbiran dan amal jama’i (kerjasama) sebagai satu keluarga.

“Kita semua adalah duta agensi Islam, apa-apa jua yang kita lakukan akan memberikan kesan kepada wajah Islam,” katanya.- Bernama


SSM tawar pengurangan kompaun 90 peratus sehingga 31 Disember

KUALA LUMPUR, 1 Safar 1442H, Sabtu – Suruhanjaya Syarikat Malaysia (SSM) menawarkan pengurangan kompaun 90 peratus daripada nilai asal kompaun bagi permohonan pembatalan nama syarikat di bawah Seksyen 549/550 Akta Syarikat 2016 bermula 17 Ogos hingga 31 Dis.

SSM dalam kenyataan hari ini memaklumkan kadar pengurangan kompaun 90 peratus itu terpakai kepada semua kompaun yang ditawarkan di bawah Akta Syarikat 1965 (AS 1965) dan Akta Syarikat 2016 (AS 2016).

“Di bawah inisiatif ini, syarikat dan pengarah syarikat yang telah memohon atau diambil tindakan pembatalan syarikat menurut peruntukan di bawah Seksyen 549/550 Akta Syarikat 2016 layak mendapat pengurangan kompaun sebanyak 90 peratus,” menurut kenyataan itu.


UMNO fail permohonan gantung prosiding kes saman SRC

KUALA LUMPUR, 4 Jamadilawal 1443H, Khamis – UMNO memfailkan permohonan untuk menggantung prosiding kes saman SRC International Sdn Bhd terhadap parti politik itu bagi menuntut RM16 juta yang didakwa dipindahkan secara salah kepada UMNO.

UMNO selaku defendan memfailkan notis permohonan itu bersama afidavit sokongan menerusi Tetuan Shahrul Hamidi & Hamidi di Mahkamah Tinggi di sini, pada 24 November lepas.

Menerusi afidavit sokongan, Setiausaha Kerja UMNO Datuk Mohd Sumali Reduan berkata alasan permohonan itu antaranya defendan memfailkan notis rayuan di Mahkamah Rayuan berhubung keputusan Pesuruhjaya Kehakiman Quay Chew Soon pada 10 November lepas, yang menolak permohonan parti politik berkenaan untuk membatalkan kes saman tersebut dan membenarkan permohonan SRC International, Gandingan Mentari dan Jendela Pinggiran selaku plaintif untuk meminda writ saman dan pernyataan tuntutan.

“Defendan tidak berpuas hati terhadap kedua-dua keputusan itu dan telah memfailkan dua notis rayuan kepada Mahkamah Rayuan pada 17 November.

“Pada hari yang sama juga (10 November), Quay membenarkan permohonan defendan untuk penggantungan sementara (interim) prosiding tindakan itu (saman) termasuk pemfailan pernyataan pembelaan dan mengarahkan defendan memfailkan permohonan penggantungan prosiding kes saman tersebut,” kata Mohd Sumali dalam afidavit sokongan itu.

Mohd Sumali mendakwa tiada sebarang prejudis kepada plaintif-plaintif sekiranya mahkamah membenarkan permohonan penggantungan prosiding kes saman itu.

“Sekiranya permohonan ini (penggantungan) tidak dibenarkan oleh mahkamah dan defendan diarahkan untuk memfailkan pernyataan pembelaan, rayuan-rayuan tersebut akan menjadi sia-sia dan akademik kerana jika rayuan-rayuan itu dibenarkan oleh Mahkamah Rayuan, maka keseluruhan prosiding permohonan ini akan terbatal,” kata Mohd Sumali.

Sementara itu, peguam Shahrul Fazli Kamarulzaman yang mewakili UMNO ketika dihubungi Bernama selepas pengurusan kes di hadapan Penolong Kanan Pendaftar Mahkamah Tinggi Noordura Mohamed Din, berkata mahkamah menetapkan pendengaran permohonan penggantungan kes saman itu di hadapan Quay pada 10 Mac depan secara dalam talian.

Prosiding hari ini disertai peguam Mohamed Baharudeen Mohamed Ariff yang mewakili UMNO dan Nur Syafinaz Vani Abdullah mewakili kesemua plaintif.

Dalam tuntutan saman itu, plaintif mendakwa UMNO mengetahui bahawa wang RM16 juta itu adalah milik SRC International dan parti politik tersebut tidak mempunyai asas untuk menerima dana berkenaan.

Pada 10 Mei lepas, Kementerian Kewangan mengesahkan bahawa 1MDB dan anak syarikatnya SRC International Sdn Bhd telah memfailkan 22 saman bagi mendapatkan semula aset bernilai lebih RM96.6 bilion termasuk RM300 juta daripada pelbagai pihak tempatan.

Kementerian itu menyebut writ saman terbabit difailkan pada 7 Mei iaitu enam oleh 1MDB dan 16 oleh SRC. – Bernama


iGuru harap Fadhlina Sidek tumpu pulih, angkat kualiti pendidikan

BANGI, 8 Jamadilawal 1444H, Sabtu – Ikatan Guru-Guru Muslim Malaysia (iGuru) berharap Menteri Pendidikan baharu mampu menumpukan fokus kepada usaha pemulihan dan mengangkat kualiti pendidikan negara.

Justeru, Presiden iGuru, Ustaz Mohd Azizee Hasan berkata, beberapa aspek utama perlu diberi perhatian oleh Fadhlina Sidek dalam usaha mengangkat kualititi pendidikan di negara ini.

Beliau berkata, ini termasuklah memperkasa profesionalisme guru membabitkan aspek kebajikan dan kesihatan mental serta meningkatkan prasarana fizikal dan digital antara sekolah bandar dan luar bandar.

Selain itu, Mohd Azizee turut menyarankan Fadhlina menangani isu sekolah daif di kawasan pedalaman, mengatasi masalah kepadatan murid di sekolah bandar serta mewujudkan program pemulihan bagi isu keciciran murid.

Beliau turut mengharapkan menteri baharu mampu menjadikan sekolah kebangsaan sebagai pilihan semua rakyat Malaysia, selain mengukuhkan jaringan erat antara Kementerian Pendidikan (KPM), Jabatan Pendidikan Negeri, Pejabat Pendidikan Daerah, sekolah serta komuniti.

“Komitmen dan kesungguhan YB Menteri serta tekad politik penentu kejayaan dalam memperkasa dan mengangkat kualiti pendidikan negara.

“iGuru menggesa YB Menteri kerap turun ke lapangan, selami denyut nadi warga pendidikan serta mengambil langkah aktif dan proaktif agar segala cabaran dunia pendidikan dapat diatasi dan dicari solusi,” katanya dalam kenyataan, hari ini.

Pada masa sama, beliau turut mengucapkan tahniah kepada Fadhlina atas pelantikannya menerajui Kementerian Pendidikan di bawah kerajaan campuran yang diterajui Perdana Menteri, Datuk Seri Anwar Ibrahim.

“iGuru merakamkan setinggi-tinggi tahniah kepada YB Puan Fadhlina Sidek atas pelantikan sebagai Menteri Pendidikan baharu yang merupakan juga menteri pertama wanita mengetuai sektor pendidikan.

“Justeru itu, pihak iGuru berharap YB Menteri dapat menentukan hala tuju pendidikan negara dengan lebih berfokus, terancang dan memenuhi keperluan semasa supaya diangkat kualiti pendidikan bertaraf global dan kalis masa depan,” katanya.

Dalam pengumuman Kabinet semalam, Anwar mengumumkan pelantikan Fadhlina yang juga Ahli Parlimen Nibong Tebal sebagai Menteri Pendidikan.


Harga lantai kos umrah ditetapkan RM6,900

KUALA LUMPUR, 10 Rabiulawal 1443H, Ahad – Kerajaan menerusi Kementerian Pelancongan, Seni dan Budaya (MOTAC) menetapkan harga lantai RM6,900 kepada syarikat pengendali umrah berlesen untuk mengerjakan umrah bagi 12 hari 10 malam.

Kementerian itu dalam kenyataan hari ini memaklumkan, penetapan itu dibuat selaras dengan perkembangan semasa iaitu peningkatan kos mengerjakan umrah memandangkan pelaksanaan prosedur operasi standard (SOP) di pihak Arab Saudi dan pihak kerajaan Malaysia.

“Harga lantai akan disemak semula apabila wabak COVID-19 diisytiharkan berakhir dan keadaan sudah kembali normal dengan kekangan SOP tidak lagi dilaksanakan oleh pihak kerajaan Malaysia dan Arab Saudi.

“Harga ini juga merupakan panduan bagi pihak kementerian dalam melaksanakan pemantauan terhadap industri umrah manakala orang ramai boleh menjadikannya sebagai panduan dalam membuat pertimbangan dalam memilih syarikat mana yang sesuai dengan bajet mereka,” menurut kenyataan itu.

Menurut MOTAC antara faktor yang mempengaruhi peningkatan kos adalah bilangan kapasiti dalam bilik penginapan di Arab Saudi, kapasiti pergerakan pengangkutan yang membenarkan 50 peratus daripada jumlah kapasiti sebenar dan pengurusan mutawif serta ujian calitan COVID-19.

Kenyataan itu memaklumkan MOTAC telah berbincang bersama persatuan-persatuan terlibat bagi menetapkan harga lantai umrah dengan penetapan kali terakhir harga adalah pada 2017 dengan paras RM4,900.

MOTAC sehubungan itu mengingatkan orang ramai supaya berhati-hati sekiranya mendapati harga ditawarkan terlalu rendah atau terlalu tinggi daripada yang ditetapkan bagi mengelak kes penipuan pakej umrah dan menghubungi pejabat MOTAC negeri atau melayari laman sesawang rasmi kementerian untuk mengenal pasti syarikat-syarikat dilesenkan.

Menurut kenyataan itu, sebagai inisiatif menangani kes-kes penipuan pakej umrah, kementerian itu turut mewajibkan mana-mana syarikat pengendali umrah berlesen untuk memohon kebenaran bagi mengiklankan promosi umrah.

Perkara itu selaras Peraturan 6(1A)(a) Akta Industri Pelancongan 1992 (Akta 482) yang menyatakan ‘pengendali pelancongan berlesen tidak boleh mengiklankan pakej yang ditawarkan tanpa kelulusan Pesuruhjaya Pelancongan’.

“Setiap iklan yang diluluskan akan diberikan Nombor Siri Khas iklan umrah yang perlu dipaparkan di iklan-iklan yang akan dipromosi. Ini bertujuan untuk membantu kementerian mengenal pasti iklan-iklan haram pakej umrah,” menurut kenyataan itu dengan menambah sehingga kini MOTAC telah menerima 31 permohonan iklan.

Borang permohonan iklan pakej umrah boleh dimuat turun daripada laman sesawang rasmi kementerian di www.motac.gov.my.

MOTAC memaklumkan berdasarkan sesi libat urus dengan persatuan pengendali umrah, persatuan terlibat memahami dan menyokong inisiatif yang dilaksanakan MOTAC demi memelihara kepentingan Keluarga Malaysia serta pemain industri umrah itu sendiri. – Bernama


Tanaqqol mudahkan jemaah tempah kenderaan elektrik

MAKKAH, 29 Rabiulawal 1442H, Ahad – Ketua Umum Hal Ehwal Dua Masjid Suci telah menyediakan aplikasi Tanaqqol bagi para jemaah menempah kenderaan elektrik dan kereta melalui telefon pintar.

Kenderaan itu ditempah sebagai kemudahan melakukan Tawaf dan Sai’e antara Safa dan Marwah di Masjidil Haram, Makkah.

Pengguna boleh membuat tempahan awal bagi mengurangkan kesesakan di kaunter penjualan tiket dan penyerahan kereta melalui aplikasi itu.

Menerusi perkhidmatan dijalankan sepanjang masa itu juga, pengguna boleh melakukan pembayaran sama ada secara dalam talian mahupun tunai ketika menerima kenderaan.

Malah, aplikasi berkenaan bertindak balas secara cepat dan efektif.

Pemohon yang melakukan permohonan secara dalam talian melalui Tanaqqol hanya perlu mengisi nama, kad pengenalan, warganegara, nombor iqama bagi sesuatu kawasan serta nombor telefon bimbit.

Pengguna akan menerima teks mesej pengesahan, tarikh dan masa, serta nama pengguna troli.

Setakat ini, seramai 2,000 telah mendapat manfaat dari aplikasi berkenaan. -Agensi


Pengusaha ‘Kak Siti Ayam Penyet’ terima notis henti niaga

JOHOR BAHRU, 7 Syawal 1442H, Rabu – Peniaga bukan Muslim yang menjalankan perniagaan makanan ‘Kak Siti Ayam Penyet’ yang tular baru-baru ini kerana dipercayai mengaburi pelanggan beragama Islam dengan menggunakan nama Melayu telah diberi notis amaran kerana beroperasi tanpa lesen sah.

Majlis Bandaraya Johor Bahru (MBJB) dalam kenyataan hari ini memaklumkan peniaga itu, yang menjual makanan secara dalam talian, telah menerima notis yang dikeluarkan di bawah Undang-Undang Kecil Penjaja (MBJB) 2010.

Menurut MBJB, hasil siasatan bagaimanapun mendapati peniaga itu sudah mendaftarkan perniagaannya dengan Suruhanjaya Syarikat Malaysia menggunakan jenama sama.

Pihak berkuasa tempatan itu menyatakan notis tersebut dikeluarkan semalam selepas melakukan pemeriksaan di rumah peniaga terbabit di Johor Jaya dekat sini yang dipercayai dijadikan lokasi perniagaan.

“Kita telah mengarahkan perniagaannya ditutup serta-merta dan mengemas barang-barang perniagaan berkaitan termasuk menurunkan iklan-iklan perniagaan yang dipamerkan.

“Setakat pemantauan hingga hari ini, perniagaan tersebut tidak lagi beroperasi dan patuh kepada arahan diberikan namun sekiranya ia beroperasi semula, tindakan sitaan barangan akan dibuat serta-merta,” menurut kenyataan itu.

Kenyataan itu menyebut aduan dan laporan siasatan kes juga telah dipanjangkan kepada agensi lain seperti Kementerian Perdagangan Dalam Negeri dan Hal Ehwal Pengguna, Jabatan Agama Islam Negeri Johor, Polis Diraja Malaysia, Pejabat Kesihatan Daerah Johor Bahru dan Suruhanjaya Syarikat Malaysia untuk tindakan susulan.

MBJB turut mengingatkan orang ramai supaya memohon lesen perniagaan yang sah sebelum menjalankan sebarang aktiviti perniagaan makanan.

“Ini kerana terdapat beberapa syarat utama lesen perniagaan yang perlu dipatuhi para peniaga makanan antaranya berkaitan pengambilan suntikan tifoid bagi pencegahan penularan jangkitan tifoid atau demam kepialu yang boleh tersebar menerusi penyediaan makanan selain pematuhan aspek kebersihan lain dan tatatacara pengendalian makanan yang baik bagi membendung penyakit berjangkit,” menurut kenyataan itu.

Pengguna, khususnya yang beragama Islam, turut dinasihat agar lebih teliti memilih perniagaan yang mempunyai sijil penarafan kebersihan MBJB dan sijil halal daripada pihak berwajib.

Semalam, tular mengenai kegiatan peniaga bukan Muslim yang menjual pelbagai makanan menggunakan nama ‘Kak Siti Ayam Penyet’ di sebuah rumah di Johor Jaya melalui aplikasi pemesanan secara dalam talian sehingga menimbulkan kegusaran dalam kalangan pembeli beragama Islam. – Bernama


COVID-19: Korban di AS lepasi 250,000

NEW YORK, 3 Rabiulakhir 1442H, Khamis – Korban COVID-19 di Amerika Syarikat (AS) kini melepasi 250,029 orang pada Rabu dengan jumlah kes mencecah 11.4 juta, menurut Johns Hopkins University, lapor Agensi Berita Xinhua.

New York melaporkan 34,173 kematian, kekal negeri paling banyak mencatatkan angka korban diikuti Texas 20,147 manakala California, Florida dan New Jersey masing-masing mengesahkan lebih 16,000 kematian.

Di Illinois, Massachusetts, Pennsylvania dan Georgia pula virus maut itu sudah meragut lebih 9,000 nyawa.

AS kekal negara paling teruk diancam dengan korban dan kes paling tinggi di dunia, menyumbang lebih 18 peratus jumlah kematian global.

Sebuah institut kesihatan di Universiti Washington meramalkan seramai 438,941 rakyat Amerika mungkin maut akibat COVID-19 menjelang 1 Mac 2021.

Pada Rabu, Datuk Bandar New York Bill de Blasio memutuskan untuk menutup sekolah kerajaan apabila bandar raya itu mencecah tiga peratus kadar kes positif dalam tempoh tujuh hari.

Pakar turut memberi amaran perjumpaan keluarga semasa percutian sempena perayaan Thanksgiving boleh menyebabkan gelombang baharu jangkitan. – Bernama


Umat Islam perlu kuasai ekonomi untuk kembali bermaruah

BANGI, 18 Ramadan 1443H, Rabu – Umat Islam perlu menguasai ekonomi negara supaya dapat kembali bermaruah dan dihormati kaum lain.

Bahkan, melalui penguasaan ekonomi juga mampu menjadikan umat Islam menguasai dan mengubah polisi negara, kata Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni.

Beliau berkata, ekonomi adalah asas dan di antara ‘tiang seri’ kepada pembangunan yang bakal menentukan pentadbiran serta kemajuan negara.

“Asas kepada pembinaan negara ini di antara tiang seri atau tonggak utama sebenarnya adalah ekonomi.

“Bahkan, bila kita melihat sejarah penjajahan pun digerakkan banyak oleh faktor ekonomi dan ia merupakan satu tunjang kepada pembangunan negara,” katanya seperti dilapor Buletin TV Pertiwi, semalam.

Beliau berkata demikian sebagai mengulas rancangan Pertubuhan-Pertubuhan Pembela Islam (PEMBELA) melancarkan Kempen Beli Barangan Muslim (BMF) 2.0 dalam masa terdekat untuk memperkasa semula ekonomi umat Islam.

Mengulas lanjut, Ustaz Muhammad Fauzi berkata, usaha yang dilakukan oleh NGO-NGO Islam melalui kempen itu sebenarnya di antara perkara asas untuk memangkinkan ekonomi umat Islam.

“Tetapi, sebenarnya pelan jangka panjang banyak lagi yang perlu untuk kita fikirkan di antaranya ialah untuk kita menggunakan segala sumber di atas tanah air kita sebanyak untuk manfaat tempatan.

“Macam sekarang, segala sumber hasil bumi kita digunakan oleh orang luar. Jadi kita sendiri terpaksa mengambil daripada luar,” katanya.

Justeru, beliau berkata, negara mesti menguasai ekosistem dengan sumber hasil Malaysia, dibangunkan sendiri dan digunakan rakyat tempatan.

Maka, daripada situ Malaysia dapat mengurangkan kebergantungan kepada eksport luar, katanya.

Pautan Buletin TV Pertiwi;


Pemimpin Melayu mesti berani, amanah, jangan terus diperbodohkan

BANGI, 1 Jamadilawal 1442H – Ketiadaan wakil kaum Cina dan India dalam barisan Ahli Majlis Mesyuarat Kerajaan Negeri (EXCO) kerajaan negeri Perak disambut baik oleh netizen.

Rata-rata pengguna sosial berpandangan, meskipun sepuluh EXCO berkenaan terdiri daripada bangsa Melayu, namun mereka bekerja untuk semua pihak tanpa mengira warna kulit dan agama.

Meskipun menyifatkan pelantikan itu sebagai langkah terbaik, netizen dikenali sebagai Usup bagaimanapun mengingatkan semua wakil rakyat berkenaan supaya sentiasa istiqamah dalam perjuangan dan jangan sesekali jadi pengkhianat.

“Pemimpin Melayu Bumiputera mesti berani, tegas, amanah dalam semua tugas dan tindakan. Zaman tolak ansur dah berlalu. Jangan kita terus diperbodohkan,” demikian pula kata Saed Ramli.

Teka teki mengenai komposisi Ahli Majlis Mesyuarat Kerajaan negeri (EXCO) Perak terjawab selepas lima Ahli Dewan Undangan Negeri (ADUN) mengangkat sumpah jawatan semalam.

Lima ADUN berkenaan juga merupakan EXCO di bawah pentadbiran sebelum ini iaitu Datuk Abdul Yunus Jamahri (Bersatu-Kuala Kurau), Datuk Nolee Ashilin Mohammed Radzi (Bersatu-Tualang Sekah), Razman Zakaria (PAS-Gunung Semanggol), Mohd Akmal Kamaruddin (PAS-Selama) dan Ahmad Saidi Mohamad Daud (BN-Changkat Jering).

Bagaimanapun netizen Cina dikenali sebagai Chen Ted Choi menganggap, situasi itu bukan sesuatu yang baharu dan sudah pernah terjadi di mana dia menganggap kaumnya ditindas.

“Ada tiada orang Cina menjadi EXCO tidak mengapa, perkara dah lama dah biasa dah. Orang Cina adalah kaum yang kuat bekerja dan rajin, setiap hari melalui hari-hari yang sukar.

“Manusia menindas tapi takdir tidak menindas, perhatikan si ketam dengan tenang, berapa lamakah ia dapat berjalan lurus!,” katanya.

Mohd Akhir yang dipercayai membidas kritikan berkenaan mempersoalkan sama ada terdapat masalah berhubung pelantikan itu.

“Apa masalahnya tiada EXCO Cina dan India? Semua bangsa boleh saja jumpa mana-mana EXCO untuk mengadu masalah,” katanya.

Dinar Russ pula secara sinis berkata, ketiadaan wakil suara Cina dan India dalam kerajaan negeri sekalipun, suara mereka di mana-mana dan agresif dalam semua perkara.


Buku memoir Tommy Thomas berniat jahat!

BANGI, 24 Jamadilakhir 1442H, Sabtu – Buku tulisan bekas Peguam Negara, Tan Sri Tommy Thomas didakwa menyeleweng sejarah, manipulasi fakta serta mengandungi unsur-unsur hasutan.

Perkara itu hasil daripada penelitian yang dilakukan oleh Pertubuhan-Pertubuhan Pembela Islam (PEMBELA) terhadap buku ‘My Story: Justice in the Wilderness’ terbitan Strategic Information and Research Development Centre (SIRD).

Pengerusi PEMBELA, Haji Aminuddin Yahaya mendakwa, buku berkenaan juga mengandungi naratif palsu dan penghinaan terhadap institusi Raja-Raja Melayu.

Sehubungan itu, beliau berharap pihak berkuasa segera melakukan siasatan dan mengambil tindakan sewajarnya agar ia tidak tersebar luas dalam kalangan masyarakat.

“Ini adalah suatu perlakuan yang sangat serius dan pastinya akan menggalakkan lagi kebiadapan sebegini dalam kalangan orang awam terhadap instutusi Raja-Raja Melayu.

“Tulisan-tulisan di dalam buku tersebut jelas menghina dan memberikan gambaran yang salah terhadap penjawat awam, sistem perundangan negara dan masyarakat Melayu melalui pelbagai naratif palsu dan melampau,” katanya dalam kenyataan, hari ini.

Selain itu, Aminuddin mendakwa, cerita berkenaan kematian Allahyarham Muhammad Adib Mohd Kassim juga satu penipuan kerana gagal menghormati keputusan inkues dan Mahkamah Koroner yang mengatakan mangsa tidak dilanggar.

Ekoran itu, beliau menuntut Tommy serta penerbit buku tersebut melakukan permohonan maaf atas perbuatan mereka.

“Ini adalah suatu tindakan yang tidak berintegriti lebih-lebih lagi kedudukan beliau sebagai mantan Peguam Negara.

“PEMBELA mendesak agar pihak berkuasa menyiasat dan mengambil tindakan tegas terhadap Tommy Thomas dan juga penerbit buku tersebut.

“Selain, menuntut keduanya meminta maaf kepada seluruh rakyat Malaysia dan suatu permohonan maaf khusus kepada keluarga Allahyarham Adib,” katanya lagi.

Pada masa sama, PEMBELA menyarankan agar kesemua pihak yang terkait mengambil tindakan perundangan yang sewajarnya terhadap Tommy.

Ini kerana, dakwanya, Tommy bukan sahaja menghina mahkamah malah bersifat subjudis, dan saman fitnah harus dipertimbangkan atas tulisan yang didapati menfitnah pelbagai pihak.


Jangan jadikan isu agama sebagai perbalahan politik

KUALA LUMPUR, 16 Zulkaedah 1444H, Isnin – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah agar seluruh rakyat Malaysia tidak menjadikan isu agama sebagai polemik dan perbalahan politik.

Al-Sultan Abdullah bertitah, semua pihak perlu menghormati kedudukan agama Islam sebagai agama Persekutuan seperti yang dinyatakan dalam Perkara 3 Perlembagaan Persekutuan dan kedudukan Raja-Raja Melayu sebagai Ketua Agama Islam.

“Namun demikian, agama-agama lain masih boleh diamalkan dengan aman dan damai. Semangat penuh toleransi rakyat Malaysia dalam kemajmukan yang ada sebenarnya adalah asas kekuatan utama negara.

“Justeru bagi membina sebuah negara yang gagah perkasa, maju jaya, berwibawa dan bermaruah, kita semua hendaklah membuang agenda retorik perpecahan dan sebaliknya bersatu hati untuk mengemudi negara ke arah pembentukan masa hadapan yang lebih baik,” titah Seri Paduka sempena sambutan Ulang Tahun Hari Keputeraan Rasmi Baginda yang disiarkan melalui televisyen tempatan malam ini.

Al-Sultan Abdullah menzahirkan kesyukuran ke hadrat Ilahi kerana ini adalah tahun kelima Seri Paduka dan Raja Permaisuri Agong Tunku Hajah Azizah Aminah Maimunah Iskandariah menyambut hari yang penuh bermakna itu bersama rakyat Malaysia.

Al-Sultan Abdullah ditabalkan sebagai Yang di-Pertuan Agong Ke-16 pada 30 Julai 2019.

Seri Paduka turut menzahirkan rasa bersyukur kerana Hari Keputeraan Rasmi Baginda disambut dalam suasana landskap negara yang stabil dan sentosa.

“Pada tahun yang lalu, Pilihan Raya Umum yang ke-15 dan proses pembentukan Kerajaan Persekutuan telah berlangsung dengan penuh lancar serta dalam suasana yang aman dan damai.

“Ini adalah bukti jelas bahawa amalan demokrasi yang diamalkan semenjak tujuh dekad yang lalu masih kekal subur di negara ini. Amalan demokrasi ini hendaklah terus menjadi asas kepada kestabilan dan keharmonian negara,” titah baginda.

Seri Paduka bertitah, Malaysia mempunyai potensi yang sangat besar untuk menjadi negara yang maju dan disegani memandangkan ia dilimpahi dengan nikmat keamanan, kepelbagaian sumber dan modal insan berkualiti serta mempunyai semangat juang yang tinggi.

Yang di-Pertuan Agong bertitah, kekuatan utama negara ini adalah rakyatnya yang amat mencintai kedamaian, keharmonian dan kesatuan dalam kehidupan seharian serta menerima kemajmukan yang wujud dengan penuh toleran.

Baginda bertitah, rakyat Malaysia juga telah sekian lama berjaya mencipta nama di persada dunia dalam pelbagai bidang termasuk dalam mencorak landskap geopolitik serantau dan global.

Selain itu, Al-Sultan Abdullah dan Raja Permaisuri Agong menzahirkan penghargaan atas ucapan tahniah, ingatan serta doa yang telah dipersembahkan yang menjadi kekuatan baginda untuk terus memayungi rakyat Malaysia dengan adil dan saksama.

Mengakhiri titah, Seri Paduka merakamkan ucapan terima kasih kepada kerajaan, anggota pentadbiran, penjawat awam dan anggota pasukan keselamatan yang menyumbang kepada kesejahteraan serta keamanan negara.

“Beta ingin mengajak barisan kepemimpinan negara untuk terus berkhidmat setulus hati, dan meningkatkan usaha membentuk sistem pentadbiran negara yang cekap, mesra rakyat dan berintegriti demi membela masa hadapan rakyat beta dan negara yang bertuah ini.

“Marilah sama-sama kita berdoa semoga rakyat Malaysia dan negara yang kita cintai ini akan terus kekal aman dan makmur serta sentiasa berada di bawah perlindungan Allah subhanahu wataala serta dijauhi daripada musibah dan bala bencana,” titah baginda. – Bernama


Perdana Menteri bentang RMKe-12 pada 27 September ini

PUTRAJAYA, 23 Muharram 1443H, Rabu – Perdana Menteri Datuk Seri Ismail Sabri Yaakob akan membentangkan Rancangan Malaysia Ke-12 (RMKe-12) di Dewan Rakyat pada 27 September ini.

Menteri di Jabatan Perdana Menteri (Ekonomi) Datuk Seri Mustapa Mohamed berkata usaha penyediaan RMKe-12 juga kini hampir 100 peratus siap.

“Unit Perancang Ekonomi (EPU) akan memberi taklimat dan maklumat terkini kepada perdana menteri mengenai penyediaan RMKe-12 tersebut,” katanya.

Beliau berkata demikian selepas mengimbas kad perakam waktu sebagai tanda memulakan tugas di Unit Perancang Ekonomi berkenaan di sini, pada Rabu.

Turut serta adalah timbalan beliau, Datuk Eddin Syazlee Shith. – Bernama


Cemari sungai Selangor: 91 pihak dikenakan tindakan mahkamah

BANGI, 17 Rabiulawal 1442H, Selasa – Sebanyak 91 pihak yang melepaskan sisa kimia dan bahan pencemaran sungai di Selangor sepanjang tempoh sembilan bulan pertama tahun ini dikenakan tindakan mahkamah.

Melalui tindakan yang diambil Jabatan Alam Sekitar (JAS) itu, Pengerusi Jawatankuasa Pelancongan, Alam Sekitar dan Teknologi Hijau serta Hal Ehwal Orang Asli negeri, Hee Loy Sian berkata, denda keseluruhan RM915,000 dikenakan ke atas mereka.

Katanya, sepanjang tempoh itu juga 106 kompaun dengan nilai keseluruhan RM212,000 dikeluarkan JAS Selangor atas kesalahan sama yang turut meliputi 91 yang dikenakan tindakan mahkamah itu.

“Selain JAS Selangor, Lembaga Urus Air Selangor (LUAS) turut mengeluarkan dua notis pemberitahuan kesalahan, dua surat arahan, satu tindakan perobohan serta satu kertas siasatan dibuka bagi kes pencemaran sungai,” katanya seperti dilapor Berita Harian hari ini.

Beliau berkata demikian ketika Sidang Dewan Undangan negeri (DUN) Selangor hari ini bagi menjawab soalan lisan Datuk Mohd Shamsudin Lias (BN-Sungai Burong) mengenai jumlah kompaun dan tindakan penguatkuasaan dimabil berkaitan pencemaran sungai.

Loy Sian berkata, lapan pihak berkuasa tempatan (PBT) turut mengenakan tindakan dengan mengeluarkan kompaun terhadap pesalah yang melakukan pencemaran sungai.

Jelasnya, Majlis Bandaraya Shah Alam mengeluarkan lima kompaun berjumlah RM5,000, Majlis Bandaraya Petaling Jaya (10 kompaun berjumlah RM5,250), masing-masing dua membabitkan Majlis Perbandaran Klang dan Majlis Perbandaran Ampang Jaya serta Majlis Perbandaran Selayang pula membabitkan kompaun berjumlah RM40,000.

Sementara, Majlis Perbandaran Kajang (211 kompaun), Majlis Perbandaran Kuala Langat (kompaun berjumlah RM3,500) dan Majlis Daerah Kuala Selangor (kompaun berjumlah RM3,400).

Loy Sian berkata, langkah kawalan dan tindakan kerajaan negeri melalui Lembaga Urus Air Selangor (LUAS) dalam mengatasi pencemaran sumber air adalah berdasarkan 11 usaha dalam Pelan Tindakan Bersepadu Menangani Pencemaran Sumber Air Negeri Selangor.

“Antara usaha berkenaan adalah kajian semula perundangan Enakmen LUAS 1999 membabitkan peningkatan jumlah denda, kompaun dan penjara, mengadakan penyelarasan antara agensi kerajaan negeri dan Persekutuan.

“… mempergiatkan pemantauan berkala bagi pematuhan syarat kepada premis berlesen oleh LUAS serta mengenal pasti peralatan mengesan pencemaran bau yang bersesuaian.

“Selain itu, Jabatan Pengairan dan Saliran (JPS) Selangor sentiasa memantau keadaan rizab sungai dan akan melaporkan kepada LUAS serta PBT sekiranya terdapat aktiviti menjejaskan kualiti air sungai,” katanya.


Tingkatkan usaha dengan UAE bangunkan vaksin COVID-19

KUALA LUMPUR, 15 Jamadilawal 1442H, Rabu – Malaysia berhasrat untuk meningkatkan usaha membangunkan vaksin bersama dengan Emiriah Arab Bersatu (UAE) dalam usaha menangani pandemik COVID-19, titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Dalam temu bual eksklusif dengan Emirates News Agency (WAM), Seri Paduka bertitah, UAE telah menunjukkan bahawa negara itu adalah rakan kepada Malaysia dalam tempoh sukar ini.

“Kedua-dua negara boleh meneroka dan memperhebatkan hubungan dalam bidang pembangunan vaksin COVID-19 dan mengukuhkan kerjasama pasca pandemik.

“Antaranya dalam bidang kesihatan, pendidikan, keselamatan makanan, pertanian, teknologi masa depan, tenaga bersih dan boleh diperbaharui, industri halal serta pelancongan,” titah Seri Paduka seperti yang dipetik dalam laporan WAM.

Al-Sultan Abdullah berada Abu Dhabi, UAE untuk lawatan lima khas lima hari, dan dalam lawatan itu baginda telah mengadakan pertemuan dengan Putera Mahkota Abu Dhabi Sheikh Mohamed Zayed Al Nahyan yang juga Timbalan Komandan Tertinggi Angkatan Bersenjata UAE serta pegawai-pegawai kanan negara berkenaan.

Sementara itu, Al-Sultan Abdullah turut mengulas mengenai nilai-nilai bersama antara negara-negara Majlis Kerjasama Teluk (GCC) dengan menyatakan bahawa Malaysia sebagai negara perdagangan telah meletakkan penekanan yang kukuh terhadap hubungan dengan negara-negara GCC, terutamanya UAE. – Bernama


Kenapa perlu beri jawatan pada Cina walhal pengundi dah tolak mereka

Oleh Athirah Huda Zalhe

BANGI, 13 Safar 1442H, Khamis – Tidak menjadi kesalahan sekiranya Gabungan Rakyat Sabah (GRS) tidak melantik wakil masyarakat Cina dalam Kabinet negeri yang baharu dibentuk.

Ini kerana, pengundi Cina sendiri menolak parti di dalam Perikatan Nasional (PN) dan Barisan Nasional (BN) – MCA serta Parti Maju Sabah (SAPP) – menjadi wakil mereka berdasarkan keputusan Pilihan Raya Negeri (PRN), baru-baru ini.

Penganalisis politik, Prof Madya Dr Mohd Noor Mat Yazid berkata, dua parti kaum Cina itu gagal memenangi enam kerusi yang ditandingi, malah semua kawasan berkenaan ditawan oleh DAP serta calon Cina, PKR.

“Ini bermakna, kita katakan bahawa pengundi Cina Sabah menolak PN dan parti-parti di bawah BN, dan mereka menolak wakil mereka untuk berada dalam GRS.

“Justeru, adakah wajar dalam sistem demokrasi, wakil yang ditolak itu diambil? Kalau kembali kepada tahun 1955-1959, orang Cina menyokong MCA, maka wajarlah Tunku ambil dan bawa masuk dalam Kabinet,” katanya kepada Ismaweb.net, hari ini.

Dr Mat Yazid berkata, langkah itu juga secara tidak langsung akan mendorong pengundi Cina untuk berhati-hati pada pilihan raya akan datang, supaya ada wakil mereka dalam kerajaan gabungan tertentu.

“Jika GRS kekal mengambil wakil Cina, mungkin pada masa depan parti Cina ini tidak lagi kisah jika kalah dalam pilihan raya kerana mereka yakin akan diambil masuk ke Kabinet.

“Saya melihat perkara ini dalam konteks demokrasi, kenapa kita perlu ambil mereka yang kalah dan ditolak rakyat? Tidak kiralah daripada kaum mana sekali pun,” katanya.

Pada PRN lalu, GRS meletakkan calon BN daripada MCA, calon PN daripada SAPP dan calon Cina daripada PBS di kerusi majoriti Cina, namun semuanya kalah dengan Warisan dan rakan sekutunya.

Antara kerusi majoriti Cina itu ialah Api-Api yang ditandingi calon PBS, Datuk Dr Yee Moh Chai; calon MCA, Lu Yen Tung (Kapayan) dan Dr Chang Kee Ying (Likas) selain calon SAPP di Luyang dan Tanjung Papat.

Sebelum ini, GRS memaklumkan akan berbincang mengenai ketiadaan wakil masyarakat Cina dalam Kabinet baharu Sabah dalam kalangan pemimpin PN, BN dan Parti Bersatu Sabah (PBS).

Ketua Menteri, Datuk Hajiji Noor berkata, isu itu adalah antara pertimbangan yang akan diambil kira dalam pelantikan lima lagi jawatan menteri, selain jawatan pembantu menteri bagi melengkapkan barisan Kabinet negeri.

Pada masa sama, Dr Mat Yazid turut menyarankan GRS mempertimbang untuk memberi dua posisi Ahli Dewan Undangan Negeri (ADUN) dilantik kepada PAS.

“PAS tidak bertanding PRN, tetapi secara tidak langsung ahli-ahli beri sokongan pada PN dan BN.

“Oleh kerana parti itu menang, saya rasa wajar diberikan sekurang-kurangnya dua kerusi kepada PAS untuk memegang jawatan berkaitan seperti menteri pendidikan serta hal berkaitan Bumiputera dan kebajikan masyarakat boleh memberi sumbangan kepada kerajaan negeri,” katanya.


Kini masa NGO, tokoh individu beraksi di gelanggang politik

BANGI, 27 Rabiulawal 1444H, Isnin – Sudah diketahui umum Gerakan Tanah Air (GTA) bukan sekadar ditunjangi parti politik, malahan gerakan rakyat yang dizahirkan melalui gabungan pertubuhan bukan kerajaan (NGO) dan tokoh individu (NGI).

Dikenali sebagai Gagasan Bangsa (GB), ia satu elemen penting yang mengiktiraf hasil usaha NGO dan NGI.

Dalam satu kenyataan, parti BERJASA menjelaskan, penubuhan GB telah mengangkat tinggi martabat Melayu dan Islam – yang dizahirkan oleh NGO serta NGI dalam setiap inisiatif dan program yang telah mereka jalankan.

NGO dan NGI elemen penting dalam GTA kerana mereka lebih memahami denyut nadi rakyat.

“Senario pahit yang terpaksa ditelan oleh NGO dan NGI apabila mereka ‘ditunggang’ oleh ahli politik yang mengambil kesempatan.

“Tenaga sudah dikerahkan, dana sudah dibelanjakan, namun ‘sapi yang dapat nama’,” katanya.

Bagaimanapun, berbeza dengan parti politik lain, GTA membawa satu nafas baharu buat kepimpinan NGO dan NGI untuk duduk sama rendah, berdiri sama tinggi di saf kepimpinan gerakan itu.

Justeru, kini tiba masanya untuk NGO dan NGI beraksi di gelanggang sebenar khususnya memberi khidmat secara aktif di dalam arena politik tanah air bagi merealisasikan segala idea bernas yang selama ini mereka perjuangkan.

“Segala pengalaman dan kekuatan yang ada, wajib disalurkan di platform yang tepat agar dapat menyelesaikan segala isu pokok yang melanda negara selama ini.

“Inilah satu-satunya platform politik untuk NGO dan NGI menyalurkan cadangan dan idea untuk direalisasikan bersama.

“Gagasan Bangsa sentiasa membuka ruang perbincangan bersama NGO dan NGI lain demi agama, bangsa dan negara,” katanya.


Kemalangan LRT akibatkan cedera parah pertama kali berlaku

KUALA LUMPUR, 13 Syawal 1442H, Selasa – Projek Sistem Transit Aliran Ringan (LRT) pertama di ibu negara memulakan operasinya pada Disember 1996 dengan Fasa 1 menghubungkan Ampang dan Sultan Ismail.

Dikenali sebagai STAR LRT, perkhidmatan itu turut ditawarkan bagi kawasan Sri Petaling. Kedua-duanya kini dinamakan semula sebagai Laluan Ampang dan Laluan Sri Petaling.

Selain itu, Lembah Klang juga mempunyai satu lagi perkhidmatan LRT untuk kawasan Petaling Jaya, dulu dikenali sebagai PUTRA LRT, iaitu Laluan Kelana Jaya.

LRT di Lembah Klang telah diusulkan sejak 1980-an apabila Kajian Pengangkutan Pelan Induk Kuala Lumpur mendapati ibu kota memerlukan sistem rel bersepadu untuk membaiki infrastruktur pengangkutannya.

Kini berperanan sebagai antara mod pengangkutan awam utama Lembah Klang, perkhidmatan ini juga tidak terlepas daripada insiden termasuk yang membabitkan kecederaan dan berikut adalah antara insiden melibatkan ketiga-tiga laluan sejak mula beroperasi:

• 27 Oktober 2006: Sebuah daripada gerabak STAR-LRT terbabas melewati benteng konkrit dan tergantung hampir 25 meter dari aras bumi semasa tren itu mahu berhenti di hentian terakhirnya di Stesen Sentul Timur, namun tiada penumpang di dalam enam gerabak tren itu.

• 24 November 2007 : Dua gerabak di bahagian tengah tren Star LRT tergelincir dari landasan ketika menghampiri Stesen Sentul Timur yang menyebabkan perkhidmatan tren di lima stesen dari Sentul Timur ke Sultan Ismail terjejas dan 10 penumpang terperangkap di dalam lima tren itu yang terkandas di beberapa lokasi namun tiada sebarang kecederaan.

• 24 September 2008: Empat penumpang cedera ringan apabila sebuah tren STAR-LRT melanggar belakang tren lain dan ketika kejadian kira-kira 300 penumpang berada di dalam kedua-dua tren terbabit.

• 22 Julai 2015: Insiden kerosakan brek di dua lokasi berasingan iaitu di Stesen Setiawangsa dan Universiti, bagaimanapun tiada kecederaan berlaku.

• 9 September 2017: Perkhidmatan LRT laluan Kelana Jaya mengalami gangguan membabitkan laluan Setiawangsa-KLCC menyebabkan penumpang terperangkap di dalam tren selama 20 minit.

• 24 Mei 2021: 47 orang penumpang cedera parah dan 166 orang cedera ringan dalam insiden pertembungan dua tren LRT laluan Kelana Jaya dalam kejadian di dalam terowong di antara Stesen Kampung Baru dan KLCC.

-Bernama


Batalkan ABPBH!

BANGI, 27 Rabiulawal 1442H, Jumaat – Kurang lagi empat jam Anugerah Bintang Popular BH (ABPBH) ke-33 akan berlangsung, gesaan supaya penganjuran itu dibatalkan semakin memuncak.

Bukan itu sahaja, desakan supaya Majlis Keselamatan Negara (MKN) untuk berlaku adil dengan tidak membenarkan majlis itu berlangsung oleh orang awam juga semakin hangat diperkatakan.

Ramai pihak termasuk Naib Presiden Ikatan Muslimin Malaysia (ISMA), Prof Dr Zainur Rashid Zainuddin meminta MKN berlaku adil dalam menetapkan prosedur operasi standard (SOP) bagi mendepani wabak COVID-19.

Beliau kesal apabila MKN membenarkan majlis hiburan itu berlangsung sedangkan pada masa sama, SOP untuk masjid pula ketat.

“SOP untuk masjid sangat ketat – remaja tidak dibenarkan ke masjid, atau solat Jumaat dibatalkan di sesetengah negeri – tetapi MKN boleh benarkan konsert ABPBH!

“Walaupun dilangsungkan dalam dewan tertutup, ia akan melibatkan hampir 300 orang artis, krew, wartawan dan VVIP (orang kenamaan) selama beberapa jam.

“Bukankah kita perlu tingkatkan ibadah dan taubat tatkala wabak dan bukan dengan maksiat?,” soalnya menerusi hantaran di Facebook hari ini.

Tinjauan Ismaweb.net mendapati, rata-rata netizen bersetuju dengan pendapat yang dikemukakan bahkan ada juga yang meminta pihak penganjur diboikot.

Salah seorang pengguna akaun Facebook dikenali sebagai Wan Azhan secara sinis berkata, majlis nikah dan keagamaan lebih utama dari program-program yang tidak memberi manfaat dunia mahupun akhirat.

“Sekurang-kurangnya bagilah jemaah-jemaah memakmurkan masjid dengan Isyak dan Subuh. Rasanya tak menjadi masalah pun sebab rata-rata masjid dah tahu SOP,” katanya.

Carlmarl Mustoffa pula meminta ABPBH mengambil pendekatan sama seperti majlis konvokesyen dibatalkan atau melaksanakan norma baharu dengan pemberian anugerah secara talam talian

“Majlis konvokesyen yang prestige pun boleh dibatalkan. Inikan pulak ABPH, batalkan saja, ayuh laksanakan norma baru, nak bagi anugerah online pun boleh,” katanya.

Sementara, Siti Hajar mengaku sudah muak dengan sikap pemimpin-pemimpin Islam di negara ini yang seolah-olah tidak mempedulikan keluh kesah rakyat yang bersuara.

“Bukankah kita dituntut untuk melebihkan munajat pada Allah SWT di kala musibah melanda, tapi apa? Macam-macam alasan dan prosedur yang diketengahkan untuk yang ini, dan yang itu,” luahnya kesal.


Pengkhianatan teruk Tun M kini terdedah?

BANGI, 18 Jamadilakhir 1442H, Ahad – Buku tulisan bekas Peguam Negara, Tan Sri Tommy Thomas adalah bukti nyata bagaimana Yang di-Pertuan Agong telah melaksanakan tanggungjawab dalam tempoh peralihan kuasa sebelum ini dengan seadil-adilnya, kata penganalisis politik, Dr Kamarul Zaman Yusoff.

Beliau berkata, Seri Paduka telah bertindak tanpa cuba memihak kepada mana-mana pihak seperti didakwa ketika zaman peralihan Pakatan Harapan (PH) kepada kerajaan baharu.

Dalam tulisan Tommy, beliau menyatakan bahawa selepas Tun Dr Mahathir Mahathir Mohamad melepaskan jawatan Perdana Menteri pada Februari tahun lalu, peruntukan Perlembagaan membolehkan timbalan beliau ketika itu, Datuk Seri Dr Wan Azizah Wan Ismail dilantik sebagai pemangku Perdana Menteri.

Tommy berkata, Agong bertindak mengikut Perlembagaan dan mahu melantik Dr Wan Azizah sebagai pemangku Perdana Menteri atau Perdana Menteri Interim.

Bagaimanapun, Dr Mahathir mencalonkan dirinya untuk jawatan sementara itu, meskipun sudah berundur sebagai Perdana Menteri.

“Menarik sekali pendedahan mantan Peguam Negara, Tan Sri Tommy Thomas, di dalam buku ‘My Story: Justice in the Wilderness’ terbitan SIRD yang mula berada di pasaran semalam.

“Paling menarik bagi saya tentulah pendedahan Tan Sri Tommy mengenai peranan Yang di-Pertuan Agong di dalam tempoh peralihan kuasa, iaitu bahawa:

“… Yang di-Pertuan Agong merayu kepada Tun Dr Mahathir Mohamad supaya kekal menjadi Perdana Menteri tetapi Tun Dr Mahathir bertegas mahu meletakkan jawatan yang menyebabkan Yang di-Pertuan Agong tiada pilihan lain selain menerima perletakan jawatan tersebut.

“Tun Dr Mahathir tegas bahawa Kabinet mesti dibubar (insisted that the Cabinet must be dismissed) ekoran perletakan jawatan beliau sebagai Perdana Menteri dan ini terpaksa diterima oleh Yang di-Pertuan Agong menyebabkan sejumlah 50 Menteri dan Timbalan Menteri hilang jawatan.

“Yang di-Pertuan Agong sebenarnya mahu melantik Datuk Seri Dr Wan Azizah Wan Ismail sebagai Perdana Menteri Interim tetapi Yang di-Pertuan Agong tidak dapat berbuat demikian kerana Tun Dr Mahathir mahukan beliau sendiri dilantik sebagai Perdana Menteri Interim tersebut,” kata Dr Kamarul memetik penulisan Tommy.

Selain itu, Dr Kamarul berkata, apa yang menarik juga adalah pendedahan Tommy yang menyatakan bahawa Dr Mahathir telah menyebut kepadanya di dalam pertemuan mereka pada 25 Februari tahun lalu, bahawa beliau mempunyai sokongan sebulat suara daripada 222 Ahli Parlimen untuk menjadi Perdana Menteri.

Justeru, Dr Mahathir akan mempunyai kuasa penuh (‘a complete free hand’) di dalam Kerajaan Perpaduan beliau.

“Jawatan parti tidak akan diberi pertimbangan oleh Dr Mahathir untuk lantikan Kabinet Kerajaan Perpaduan. Datuk Seri Anwar Ibrahim dan Lim Guan Eng pula tidak akan menjadi sebahagian daripada Kabinet Kerajaan Perpaduan.

“Tun Dr Mahathir terpaksa memecat Tan Sri Tommy sebagai Peguam Negara kerana ini adalah syarat UMNO dan PAS,” dakwa Tommy.

Mengulas perkara itu, Dr Kamarul berkata, buku Tommy ini adalah bukti jelas bagaimana Dr Mahathir telah mengkhianati dengan seteruk-teruknya rakan-rakan di dalam PH, khususnya Anwar, Dr Wan Azizah dan Guan Eng.

“Tidak dapat dibayangkan jika pemimpin-pemimpin seperti Datuk Seri Anwar, Datuk Seri Dr Wan Azizah dan Lim Guan Eng masih sanggup bekerjasama dengan Tun Dr Mahathir setelah beliau dibuktikan telah mengkhianati dengan seteruk-teruknya mereka,” katanya.


Kenapa tiada seorang pun ultra kiasu cakap isu rasuah, judi di Sungai Buloh?

Oleh Siti Fatimah Ishak

BANGI, 29 Zulhijjah 1441H, Rabu – “Kenapa tidak ada seorang pun ultra kiasu mengeluarkan kenyataan mengenai isu rasuah, judi dan arak di Sungai Buloh, Shah Alam?

“Puas bercakap mengenai kejahatan ultra kiasu yang menjadi bapak segala perniagaan haram, tetapi tidak ramai ambil peduli.

“Hanya kerana politik, kemaruk undi, mahu kekal berkuasa. Akhirnya, siapa yang menjadi mangsa, kalau bukan orang Melayu-Islam,” kata pemerhati politik, Prof Dr Ridhuan Tee Abdullah.

Beliau berkata, setakat ini masih tiada ultra kiasu sama ada dalam Perikatan Nasional (PN) atau Pakatan Harapan (PH) yang bercakap soal tindakan tegas yang perlu dikenakan ke atas mereka yang bertanggungjawab dalam isu rasuah, judi dan arak di Sungai Buloh.

“Paling kurang berlakonlah, keluar kenyataan. Katakan bahawa tindakan mesti diambil terhadap pemberi dan penerima rasuah, atas dasar aktiviti haram yang ditentang oleh semua agama.

“Ini tidak, senyap sahaja. Masih buta lagi? Takkan saya nak kata masih jahil.

“Walhal, ultra kiasu inilah bapak segala kejahatan yang merosakkan orang Melayu (Islam) itu sendiri.

“Sebab itulah ultra kiasu ini diam membisu seribu bahasa. Aktiviti haram itu sudah sebati dengan kehidupan mereka. Aktiviti haram inilah yang telah memperkayakan mereka,” katanya.

Dr Ridhuan Tee berkata, rata-rata yang ditangkap dan disiasat adalah pihak berkuasa, seperti penguat kuasa bandaraya dan polis.

Maka, beliau mempersoal status ultra kiasu yang menjadi bapa perniagaan haram, bapa perasuah, bapa judi, bapa pelacuran dan bapa arak.

“Adakah mereka terlepas begitu sahaja? Inikah cara kita membina negara? Tidak betul.

“Siapa yang hancur, kalau bukan orang Melayu itu sendiri. Ultra kiasu makan Nangka, kita dapat getah. Wajarkah politik sebegini? Sampai bila?,” soalnya.


57 hari mogok lapar, tahanan Palestin kritikal

RAMALLAH, 27 Ramadan 1443H, Jumaat – Suruhanjaya Hal Ehwal Banduan mengesahkan nèseorang tahanan Palestin yang melancarkan mogok lapar di penjara Israel telah dibawa ke hospital selepas tahap kesihatannya semakin merosot.

Khalil Awawdeh, 40, penduduk di bandar Idhna di daerah selatan Hebron di Tebing Barat telah melancarkan mogok lapar selama 57 hari, sebagai membantah penahanan pentadbiran tanpa sebarang pertuduhan dan perbicaraan ke atasnya.

Jurucakap suruhanjaya, Hassan Abed-Rabbu berkata, Perkhidmatan Penjara Israel segera memindahkan Khalil dari Penjara Ramleh ke hospital Israel berikutan kemerosotan kesihatan yang serius.

Pada mulanya, Khalil dipindahkan dari sel kurungan bersendirian di kemudahan tahanan terkenal Ofer, barat Ramallah ke klinik Penjara Ramleh beberapa hari lalu berikutan kemerosotan itu.

Khalil dilaporkan mengalami sakit kepala, sakit sendi, keletihan teruk, aritmia, kerap muntah dan penurunan berat badan yang ketara iaitu lebih 16 kilogram.

Tahanan Palestin secara berterusan melancarkan mogok lapar secara terbuka, sebagai satu cara untuk membantah penahanan pentadbiran dan menuntut polisi haram itu dihentikan kerana melanggar undang-undang antarabangsa.

Amalan penahanan pentadbiran yang dikutuk meluas, membenarkan Israel menahan rakyat Palestin tanpa pertuduhan atau perbicaraan untuk selang masa yang boleh diperbaharui antara tiga dan enam bulan, kononnya berdasarkan bukti tidak didedahkan kepada peguam tahanan.

Amnesty International menyifatkan amalan penahanan pentadbiran Israel sebagai ‘taktik muflis’ dan mendesak rejim itu menamatkannya.-  Agensi